text:
Zilengwa zyatunsiyansiya zileta zintu zibotu zinjaanji mumaumi aabantu. Nokuba kuti lusyomo lwamasimpe lweelede kusimpilwa mu Mangwalo kuleka mutunsiyansiya, kuli zibaka zinjaanji oomo tunsiyansiya motukonzya kugwasyilila maumi aabantu batobela ziyanza zili mutunsiyansiya ooto. Mucado, nciyanza cimwi cilaa tulengwalengwa tunjaanji akataa bantu baindene.
Kuli baabo basyabene balombozya kuti mucado wabo weendelane a Mangwalo alimwi weendelane aMangwalo alikke buyo, kufumbwa kubikka kumbali cintu cisendekezya tunsiyansiya twaku “Bbabbuloni,” mpoonya aawo inga kwatalika kumvwugwa mibuzyo minjaanji iibuzyigwa. Ino mucado wamu Bbaibbele weelede kuba buti? Hena mucado weelede kucitilwa mucikombelo na? Hena ulakonzya kucitilwa munkuta yamulawo na? Hena cililubide kupegwa cipepa cilembedwe “cizuminano ca mulawo”, naa muntu weelede kukonkezya kumbelaa balongwenyina abamukwasyi wakwe? Hena Bbaibbele lililembedwe ciindi cabuzuba nokweelede kuba mucado na? Ino zikobela zya “tunsiyansiya twabantu” zilizumizyidwe mumucado na? Hena bantu bokwa Yahuwah baleelede kusama nweenwe zyamucado kuminwe yabo na?
Yoonse eeyi mibuzyo iili kabotu. Mangwalo taalembedwe malailile mboweelede kucitwa mucado pe. Nokuba boobo, milazyo iipedwe mu Bbaibbele ipa musemo wakwiingula mubuzyo uuli woonse.
Mikowa yabantu minjaanji ipandulula mucado mboweelede kuba munzila ziindene. Nkaambo kakuti Mangwalo aluuminwe kujatikizya mboweelede kusekelelwa mucado, ncintu citambulika kusanganya ziyanza azilengwa zyako omuntu eezyo nzyoyandisya kumoyo alimwi zikubotela mumucado wako.
Icintu ciswaanganya bantu bobile nobakwatana kuti babe ŋanda yomwe tabuli busena bwakukwatanina pe; taali malubaluba aanunkilila, nokuba zikobela zitelemuka, tunkwa tulweela nokuba nweenwe zimwekamweka pe. Eezyo zikonkezyo nzyobaambilana kumbelaa Mwami Yahuwah akumbelaa beenzu batambidwe kumucado kuti babe bakamboni, nzyezyibaswaanganya.
Kuswaanganya mwaalumi amwanakazi mucikwati, eeco lyoonse caambwa kuti “ncikwati cisetekene.” Ncilongwe cisetekene ciimpene kuzwa kuzilongwe zimwi akataa bantu. Kumalengelo, Yahuwah wakalenga mwanalumi amwanakazi. Nkuswaangana kwa bobile aabo, mwaalumi a mwanakazi oomo ciimo cokwa Yahuwah mucakeelede kuyubununwa kuzilengwa leza zyoonse:
Lino Elohimu wakati, “Atulenge muntu mucikozyanyo cesu, abe mbubonya mbuli ndiswe. Bakabe abwami bwakweendelezya nswi zyamumaanzi, bayuni bamuluwo, banyama bavwubwa, banyama boonse bapati abaniini bamusokwe, alimwi azyoonse zikalaba.” Aboobo Elohimu wakalenga muntu. Ooyo muntu wakalengwa mucikozyanyo cakwe mwini Elohimu. ...mwaalumi amukaintu wakabalenga. (Matalikilo 1:26, 27, KJV.)
Cikwati aboobo cilainda kuba buyo cizuminano camulawo akataa bantu bobile. Ncisyomyo cilaa bakamboni alimwi cilelekedwe a Mulengi wazintu zyoonse.
Munkuta zyamilawo yabantu, cikwati cilanganyigwa buyo kuti ncizuminano camulawo kwaciindi cipimidwe mumulawo. Aboobo, teesyi muntu uuli woonse uuzumizyidwe kukwatanya bantu pe. Balikke aabo bapedwe nguzu zyankuta yamilawo yacisi mbabazumizyidwe kukwatanya bantu akucita mucado.
Kubantu balaa lusyomo, cikwati cilainda kwiinda buyo kuba cizuminano camulawo. Ncisyomyo – ncizuminano cipanganwa kweendelana ku milawo ya Bulelo bwa Kujulu, alimwi cilaa bakamboni bapedwe nguzu a Yooyo Uupa-Mulawo. Cizuminano camulawo wabuntu cilaa nguzu mu nkuta zyamilawo yabantu, pele eeco cisyomyo cipanganwa akukonkezya kumbelaa Singuzuzyoonse Lwakwe uulela mulengalenga woonse, cilainda kubaa bulemu. Aboobo, milawo yankuta zyabantu ilakonzya kukosozya akulesya “cizuminano cili mumulawo wabuntu” mu cikwati, pele cisyomyo cini nkocicili kweendelanya amilawo yankuta ya Kujulu.
Kwiibaluka kuti eeco cikonkezyo caambwa kumbelaa Mwami Yahuwah ncecisetekanya mucado uuli woonse, eeco ncecintu cakapa kuti bamwi batalike kubuzyilila kuti naa kuleeledwe kukwatana “mumulawo” waanyika akupegwa cipepa caambilizya lukwato, mumucado ngwayendelezya muntu uupedwe nguzu zyankuta kuti akwatanye bantu. Eelyo mfulumende niipa bantu “cipepa caambilizya cikwati,” ooku munzila imwi nkuzuminizya akuti mfulumende ilakonzya akulesya cikwati eeco, ilakonzya kukosozya cikwati akulesya bantu kukwatana. Ncobeni mfulumende ilaa milazyo iilesya cikwati muziindi zimwi. Mfulumende zinjaanji zilakonzya kulesya cikwati:
- Akataa bantu bobile bamukwasyi omwe, banabokwabo, muzyali amwanaakwe, alimwi ziindi zimwi akataa beeninyina
- Akataa bantu bakonzyene cintaanda
- Akataa muntu amunyama nokuba cili coonse citali muciimo cabuntu
- Kuti umwi akataa bobile bayanda kukwatana kalaa myaka yabucece kapati, kutegwa balesye bana kucitwa cisaaza batana kula kweendelanya bulembedwe mulawo wankutta
- Ikuti umwi akataa bobile bayanda kukwatana kakwete naa kakwetwe kale
Masimpe ncobeni kuti cipepa caambilizya cikwati tacipi kuti ulangwe kuti ulikwete mumeso aa Julu. Nokuba boobo, eeci tacaambilizyi kuti bantu bobile baswaanganya maumi aabo mucikwati beelede kukaka kutobela milawo yacisi mucikwati nkaambo eeyo milawo yeendelezya cisi mobakkala.
Bantu boonse beelede kuswiilila baleli bacisi. Nkaambo kunyina muntu uulaa bulelo butazwidi kuli [Yahuwah]. Baleli baliwo [Yahuwah] nguwakababikka. Nkaambo ooyo uutaswiilili baleli ukaka cakabikkwa a [Yahuwah]. Nkabela uucita boobo uyooliletela mulandu. (BaLoma 13:1, 2, NKJV)
Misela minjaanji yakainda mucisi ca England, micado yakali kucitwa kweendelanya azilengwa zyabantu, bakali kupana nkaya yakusama kumaanza kakwiina mupaizi uuliko kweendelezya mucado, eeyo yakali micado ya “mulawo wabuleya”. Eeyi yakali kulangwa kuti micado yakacitwa mumulawo wacisi alimwi eeco cakaleta bumpelenge bwakayambukila atalaa nyika kapati eelyo umwi mwami waba Saxon naakaleka mukaintu ngwaakakwete mumulawo ooyo akuyanda kukwata mukaintu uumbi, akulelekwa amupaizi. Woonse masi akalaa musyobo wacikwati eeco.
Eelyo Cikombelo ca Katolika caku Loma nicakayambukila munyika ya Bukuwa yoonse, zikwati zyamulawo wabuleya zyakaleka kutambulika. Zilikke zikwati “zyakalelekedwe” a mupaizi nzyezyakali kulangwa kuti zilizumizyidwe mumulawo. Mpoonya mu 1753, cisi ca England cakalesya zikwati zyamulawo wabuleya nicaabikka Mulawo wa Zikwati. Kuzwa ciindi eeco, zikwati zyakeelede kweendelezyegwa a mupaizi wa Cikombelo caku Loma, kuleka buyo baJuuda aba Quaker.
Asunu, bantu bamasi manjaanji bacizumizya zikwati “zyamulawo wabuleya” nkaambo balo baamba kuti lwaanguluko lwa kukwata lwakaliko kale kakutaninga ba mfulumende, aboobo cikwati cakaliko kale mulawo kuutaninga bambwa. Lino mbutwaamba boobo, azyalo mfulumende zizumina bulemu bwa mulawo wabuleya kuti ndwaanguluko lwabantu, tazyilanganyi lyoonse kuti balikwetene aabo batajisi cipepa camulawo caambilizya cikwati. Aaka nkaambo kalemu nkaambo kazintu zimwi zijatikizyidwe mumulawo ooyo.
Cilongwe cili mucikwati cijatikizya buvwubi, kukona lubono, mafwenezya azimwi zinjaanji akataa banabukwetene, kusanganya akataa zintu zimwi, amitelo iibbadelwa. Kulembya mucado mumulawo abantu bapedwe nguzu zyamfulumende, ncintu ciyandika kumuntu woonse uujatikizya cikwati eeco kuti akwabililwe. Kuyungizya waawo, kuti banabukwetene kabalangila kubaa bana, eeco ncintu cikwabilila bana abalo citeelede kwiindwa kumbali nkaambo buyo kakuti nimfulumende yabuntu iipa cipepa caambilizya cikwati eeco.
Icipepa caambilizya cikwati cilakonzya kuba bukwabilizi munzila imwi kuti umwi wafwa nokuba kuti camana cikwati. Mfulumende kanjaanji zilayandisya kubona cipepa citondezya bumboni bwa cikwati camulawo wabuleya kuti eeco kaciyandika munkuta kutegwa lubono lwa sikwaazwa lupegwe baabo beelede kulya zina.
Mulawo wabuleya “tuuyendelezyi” mbokweelede kukwatana, nokuba “kupandulula” cikwati pe, pele ulabikka zitondezyo zikonzya kulibonya kuti mwaalumi a mwanakazi balikwetene, naa kuti bataminina buyo bbala lyakuti “kukwatana” kakwiina zintu zyeelede kulibonya akataa mukowa wabantu eezyo zyaambilizya cikwati camasimpe. Mubufwaafwi, mulawo wabuleya tuuyendelezyi cikwati kusikila bulemu bwacikwati eeco bwaletelwa kaambo munkuta. Aciindi eeco, inkuta inga yabelesya milawo yabuleya eeyo yakaliko kuzwa kaindi kuti isale naa cikwati caambwa eeco cakacitika ncobeni mbuli mbobaamba.1
Nokuba kuti zikwati zya “mulawo wabuleya” zilazumizyigwa mumilawo yazisi zimwi, kucili mulazyo umwi weelede kulangisyigwa. Ncintu ciyandika kapati kulesya busofwaazi kulibonya akataa bantu. Nkaambo kakubula bulemu akataa mikowa yabantu mazubaano, bantu banjaanji bakatalika “kunjililana” – kukkala antoomwe kakwiina mucado kwiina bulumbu bwa cikwati. Eelyo bantu bobile nobakkala antoomwe kakwiina kulilembya zipepa ziyandika ku mfulumende kuti balanganyigwe kuti balikwetene ncobeni mumulawo, eeco kubantu cilangika kuba “kukkala mucinyonyoono.” Nokuba kuti basazinyoko abamukwasyi wako bakali bakamboni eelyo nookakonkezya kumbelaa Mwami Yahuwah, kubantu bamwi eeco cilangika aanga tamukwetene pele inywe muli “balongwenyina bayaanina kuzyuli,” basyabene buyo kuyanda kucita cintu ncobazyi kale bantu boonse.
Yahushua wakalibwene kale ncokuyandika kulesya busofwaazi akataa bantu. Mutwaambo ooto tutatyoli mulawo ookwa Yahuwah pele tukonzya kunyemya bantu bamwi kuti tiikwatobelwa malailile amwi, Yahushua wakapa mukonzyanyo uuyiisya kuti bantu baleelede kutobela milazyo iili akataa bantu.
Lino nibakasika ku Kapenaumu, basikutezya mutelo waŋanda ya kupailila bakaya kuli Pita akuti kulinguwe, “Sena mwiiyi wanu ulatela?’ ” (Mateyo 17:24, NKJV).
Petulo wakayeeya kuti eeco cakali cintu cifubaazya Simalelo wakwe uuyandwa, mpoonya wakamwansuka akumukwabilila. Yahushua taakali muntu uutyola mulawo pe! Aboobo walo wakati, “Inzya we!”
Petulo taakakubwene kaambo keni, pele basinkondonyina a Mufutuli bakakkomanina bwiinguzi bwakwe; Walo naakazumina mukwiingula kwakwe, wakazuminizya akuti Yahushua taakali Messiah [Ooyo Uunanikidwe]! Mubuvwubi bwaba Hebulayo, kunyina pe “uunanikidwe” naba mwami, mwanaa mwami, mupaizi nokuba mwiyi, wakeelede kubbadela mutelo watempele. Lino mbwaakali Messiah alimwi kali mwiyi uulemekwa, Yahushua taakeelede ncobeni kubbadela mutelo.
Yahushua taakamubwentela Petulo pe. Walo wakalizyi kuti Petulo wakalubizya mukusola buyo kukwabilila Nguwe. Kakkazyikide camba, Yahushua wakamupandulwida Petulo kaambo keni aabo bakali kuyobolola mitelo ncibaamubuzyila mubuzyo ooyo alimwi akaambo keni Mufutuli ncaakeelede mumulawo kubbadela mutelo. Majwi ngaakatobela kwaamba waawo alaa malailile kumuntu uuli woonse uubuzya kuti naa mfulumende yaanyika ilaa nguzu zyakubbadelesya bantu mitelo kakuli mfulumende yakujulu tiibbadelesyi mitelo kubantu:
“Pele kuti tutawubausyi basikutezya aaba koya kulwizi ukalobole. Nswi iiyoocegwa kusaanguna ukayaasamune, uyoojana mali, ukaatole ukanditelele mebo alwako.” (Mateyo 17:27)
“Kutegwa tutabanyemyi.” Yahushua, mbwaakali Messiah, taakeelede kubbadela mutelo. Nokuba boobo, kutegwa atanyemyi bantu bamwi, Yahushua wakalailila Petulo kuti abbadele mutelo, kwiina makani – alimwi Walo wakacita maleele mpeenya aawo aakujana mali kuti babbadele mutelo, ndeenya naakacita maleele aayo wakajokolosya ciimo Cakwe kuti teelede kubbadela mutelo, wakacicitila buyo kuti atanyemyi bantu bamwi!
Aawa mpotweelede kwiimikila toonse notuyanda kulemekezya Mwami Yahuwah. Imfulumende ya Kujulu inga kiitayandi cipepa camfulumende caambilizya cikwati; nokuba boobo, “kutegwa tutanyemyi bantu bamwi”, tweelede kubambilila zyoonse kabotu-kabotu akulesya kulibonya busofwaazi. Kuti cipepa caambilizya cikwati kacili ncecilesya kunyemya bamwi, kunyina weelede kukaka kujana cipepa eeco.
Mubuzyo uutobela ngwakuti nkuubusena kuli nkotweelede kukwatanina alimwi nguni weelede kweendelezya mucado? Hena cilayandika kucitila mucado mucikombelo kutegwa utambule cileleko kuzwa ku Mwami Yahuwah? Eeci ncintu cikatazya akataa bantu bakalyaandaanya kuzwa kuzikombelo zyaanyika.
Aawa, milawo aziyanza zyabantu zyaandeene inga zyeendelezya bwiinguzi butobela. Mucooko ca Kunyika lya Amelika, beembezi bambungano balipedwe nguzu zya mfulumende yacisi kweendelezya micado. Kuti bantu bobile kabalaa mukwabonyina mweembezi wacikombelo alimwi kuti kacili cintu ncobayandide kapati kumoyo kuti ooyo mukwabonyina ayendelezye mucado wabo, kunyina cilubide kukwatana munzila eeyo pe. Kufumbwa buyo eelyo muntu naibaluka ciimo cazikombelo mboziwide mucibi mazubaano, nokuba boobo, ncintu citaluleme kukwatanina muzikombelo. Kunyina muntu muna Isilayeli wakali kunga wakwata nokuba kukwatilwa mu Tempele lyokwa Venus, leza mukaintu wa luyando, nkaambo buyo kakuti eelyo tempele lyakali kubusena bweebeka kukwatanina. Mbweenya buyo, abalo bantu bokwa Yahuwah aabo bakateelela lwiito lwakuyaamuka munzi wa Bbabbuloni tabakonzyi kusala kukwatanina mucikombelo.
Imwi micado yiinda kubota icitilwa antangalala anze. Mucado wa Adamu a Eva, wakacitikila mumuunda. Amwi masena mabotu aakukwatanina, maanda aamukwasyi, naa kuti mucado kuuli mupati kwiinda munzi mpuuyanda kucitilwa, busena bwakubbadela mali nokuba hotela inga lyakonzya kutambulila mucado.
Masi manji taapede beembezi bazikombelo nguzu zyamfulumende zya kucita micado. Mumasi oomo, aabo bayanda micado yabupaizi balaa micado yobile: balakwatana amuntu uupedwe nguzu zyamfulumende ku nkuta mbuli mubetesi nokuba umwi mubelesi uupedwe nguzu, mpoonya balaunka kulubazu kumbi kuyoolelekwa mumucado wabupaizi. Kunyina cilubide kukwatilana munkuta amubetesi nokuba muntu uupedwe nguzu umwi. Icintu ciyandika buyo nokuba boobo ncakuti mucado wacitika, kwiina makani naa mweembezi wacikombelo nokuba mubelesi wankuta weendelezya mucado ooyo, nkabela ooyo mucado ulanganyigwa kuti ulisetekene alimwi inzya, eeco ciindi cilisetekene eelyo cizuminano cacisyomyo nocipanganwa akataa bantu bobile. Balongwenyina abamukwasyi baliko kuzyoogwasyilila mucado, mbabakamboni alimwi mbantu bayandika abalo muciindi eeco.
Kuli zintu azimwi ziteelede kwiindwa kumbali nkaambo buyo kakuti “milawo” ya Bbaibbele. Mukowa uuli woonse ulaa zilengwa zyawo zyeebeka alimwi zyaambilizya zintu zibotu kumucado ooyo. Sibwiinga muna Isilayeli wakali kunga walemba cizuminano ca cikwati eeco ncaakali kupa yooyo ngwaakali kuyanda kuti abe nabwiinga wakwe. Eeco cipangano cilembedwe, ciitwa kuti ketubah, cakali kupegwa nabwiinga muciindi camulalilo ngwaakabambilidwe amukwasyi ookwabo.
Mucizuminano eeco, sibwiinga wakali kubandauka luyando ndwaakajisi kuli nabwiinga wakwe akusyomya zisyomyo zyakwe kuli nguwe amukwasyi ookwabo. Walo wakali kulongolola mbwaakakanzide kumukwabilila akumwaabila ncayanda abana mbobakali kunoozyala antoomwe, ambwaakali kuyanda kweendelezya munzi wakwe akukomezya bana bakwe.
Naakamanizya kupa cipangano ca cikwati kuli nabwiinga, walo wakali kutila munkomeki musinza wamasaansa, musinza wiinda kubota ngwaakali kukonzya kujana, mpoonya akuvwipila. Nakalindu wakali kunga wabweza cipangano cilembedwe eeco aawo akutalika kubala. Walo wakali kulangisya akumvwisisya kufumbwa kaambo kalembedwe mucipangano eeco, naa cakali cipangano ncaakali kuzumina akuyanda kupona kweendelanya ancico. Eeco cakali kunga catola ciindi kuti amanizye kubala. Kwakanyina kubinda. Naakamanizyide kuteelela zyoonse zilembedwe oomo, walo wakali kunga wasala kutambula cipangano eeco, mpoonya awalo wakali kunga wavwipula musinza wamasaansa alimwi kuzwa aciindi eeco aabo bobile bakali kulanganyigwa kuti baleebana.
Ziyanza zinjaanji ziimpene zya micado mumikowa minji, zilagwasya kupa bulemu ku cipangano cacikwati eeci kuti cibe cipangano camulawo alimwi cibe cisyomyo cabupaizi cilaa bakamboni. Mumazuba aakutundululwa kapati a cikombelo ca Katolika caku Loma, ba Huguenot aba Waldensi bakali kukasyigwa kuswaangana antoomwe kuti bapaile. Bakali kukonzya buyo kuswaanganina ku micado aku madilwe. Muziindi eezyo, micado yakaba yabupaizi, micado iisetekene, nkaambo cakali ciindi comwe buyo eelyo basyomeka nibakali kunga babungana antoomwe kakwiina ntenda. Bulemu bwakaliko mumicado aciindi eeco bwakali kuyandika ncobeni alimwi bwakalaa cileleko ncobeni ca Kujulu kwiinda micado yamazubaano iizwide mangwemba amasesya.
Mikowa yiindene ilaa micado aziindi ziindene zyabuzuba. Micado yaci Hebulayo yakali kucitwa masiku. Eezyo nyenyezi zyakali kulibonya mumulengalenga mujulu zyakali kwiibalusya boonse bakabungene cisyomyo cokwa Yahuwah kuli Abulahamu kuti balunyungu lwakwe bayoozyalana akuba mbuli museenga walwizi akuba mbuli nyenyeezi zitabalidwe kujulu. Alimwi, nokuba boobo, eeco ciindi tiicakali ciindi cilailidwe mu Bbaibbele pe. Cakali ciyanza buyo cakubotya ncoyiiminina micado yaci Hebulayo.
Ku England, cakali cilengwa kucita mucado mafumofumo. Ncobeni, aciindi cimwi, tiicakazumizyidwe kucita mucado masyikati. Kujanza limwi, Kunyika lya Amelika, micado yakali kutola busena masyikati, micado iini kiitola busena kumangolezya. Kunyina ciyanza ciluleme, mpoonya zimwi kazilubide. Aabo bakwatana beelede kukwatana aciindi ncobayanda alimwi nobalimvwide kabotu.
Kunyina muntu weelede kusungilizyigwa kuti abbadele mali manjaanji mumucado kwiinda mali ngajisi kale. Nokuba boobo, kweelede kubambilila kuti omwe-omwe uunjila cikwati kalemeka muntunyina. Mumikowa minjaanji, musyobo uusubila ngomusyobo wazikobela zisamwa mukusekelela mucado, mpoonya musyobo uutuba ngwa kusama nobalila dilwe. Mumasi aa Kumbo, musyobo uusiya nguusamwa bantu balaa dilwe, musyobo uutuba utondezya kusalala. Nokuba kuti tacili cintu ciyandika kubbadela mali manji kuula zikobela zya mucado, kusama zikobela zyaandeene njenzila imwi sibwiinga njalemekezya nabwiinga wakwe, alimwi awalo ulalemekezya ooyo ngwayanda kuti abe mwaalumi wakwe.
Nweenwe zyakusama kuminwe zyakazyila kukukomba zibumbwa amituni alimwi tazyili zintu ziyandika kuti bantu bakwatane. Ninga yagolide mukonzyanyo wa zuba. Yakali kusamwa “amunwe wabili” kuzwa kukanwe kasyoonto kujanza lyakumwesyi nkaambo kwakali kusyomwa kuti kwakali nsinga iizyila mumunwe ooyo iigaminina kuya kumoyo, ooko kuli boonse mbwalimvwa muntu.
Mukonzyanyo wamusyobo ooyo, uusimpidwe mukukomba mituni, tacili cintu ceelela Baabo Bakaitilwa Kuzwa Anze, aabo bayanda kuyaamuka Bbabbuloni akuusiya musyule. Mumikowa minjaanji, nokuba boobo, kutasama ninga kumaanza caambilizya kuti aabo bobile bakkala buyo antoomwe kakwiina mulawo wakukwatana. Kuti banabukwetene bapya balijana kubusena buli boobo, kalungu kakusama kuminwe inga kasamwa amukaintu kwamvwiki zyongaye kusikila bantu bazyibila kumulanganya kuti mukaintu uukwetwe, eeco inga cagwasya kutondezya ciimo cakwe akulesya busofwaazi kulibonya. Kufumbwa buyo mbocazyibilwa cintu eeco, aako kalungu inga kasamununwa akubikkwa ambali nkaambo tacicili cintu ciciyandika kusama.
Kweelede kukakatilwa muzintu zyoonse kuleta bulemu muli ncocaambilizya ciindi eeco. Twana tusimbi tweelede kukomena katulotela kuyooba nabwiinga bumwi buzuba kuli sibwiinga uyootucitila zyoonse munguzu zyakwe akugwasyilila kukomezya nabwiinga wakwe kuti abe mukaintu ngwayeeyela mumaloto aakwe.
Nokuba kuti banabukwetene banji balangila mucado kuti ube ciindi citalisya buumi bwabo antoomwe, banabukwetene bacembeede bakwetene kwaciindi cilamfu balizyi kuti, mubwini, buumi bwa cikwati butalikila mumazuba masyoonto kuzwa wainda mucado. Ciindi camaseseke cakulyookezya wainda mucado, ngamatalikilo eeni aabuumi bwabo mbuli mulumi amukaintu wakwe. Kutola ciindi cilamfu kuyaa kubbadela mali manjaanji mumasena aadula akulikkomanisya kaindi kasyoonto buyo, eeco tacicili cintu ciyandika alimwi kunyina muntu weelede kubaa cikwelete kutegwa alikkomanisye mucikwati. Nokuba boobo, kweelede kubambilila, kufumbwa ncokonzya, kuti mubaa ciindi camaseseke antoomwe kumatalikilo kwini kwa cikwati.
Ziyanza zyabuumi boonse zilakonzya kutalikilwa muciindi camaseseke ca banabukwetene kaziletelezya cileleko kuli umwi-awumwi mucikwati mubuumi bwabo antoomwe. Kubaa “ciindi ca mupailo” mafumofumo amangolezya kumatalikilo kwini, kubikka ambali ciindi cakupaila antoomwe, kuswayana akuteelelana, inga cayumya cilongwe akutebula butebuzi bunji mumyaka iitobela.
Yahuwah wakalizyi bupati bwa cilongwe cipya mumazuba mataanzi. Walo wakalailila kuti mwaalumi tayelede kuya kuyoolwana nkondo mumwaka mutaanzi wa kukwatana. Pele walo weelede kukkala amunzi wakwe akukkomanisya mukaintu wakwe. Eeci ncobeni caambilizya kuti cakali ciindi ciindene, eelyo mbuli mbokwaambidwe mu Mangwalo, aabo bobile nobakali kuyooba “nyama yomwe.” Muukweendela buyo antoomwe mubuumi oobo nokunga kwaba cilongwe cikubwene alimwi boonse banabukwetene bapya nobeelede kukakatila kuyumya cilongwe cabo kabayoowa Mwami Yahuwah.
Cilongwe cili mu cikwati, cakatalisyigwa aa Mwami Leza Yahuwah. Eelyo Mulengi nali Silutwe naa Simalelo wamunzi, cikwati inga caba cileleko ncobeni. Mbweenya mbucakatola musankwa amusimbi kuti bayubunune “cinkonzya cokwa Yahuwah,” mbweenya akwalo kukamantana akataa mwaalumi amwanakazi mbokukonzya kuyubununa tusimpe twabulemu twa Taata wakujulu. Banabukwetene balyaabide kuli Yahuwah balakonzya kuba mumuni uumweka munyika iisiya musinze wacinyonyoono mbi. Kulakonzya kuba muya mubotu kwiinda mumukonzyanyo wa cikwati cisetekene amunzi weendelezyegwa a Mufutuli Yahushua.
Zileleko zya Kujulu ziinda buvwubi azikkalile ali baabo, antoomwe, abaabo basungula maumi aabo mukubelekela Mulengi.
1 http://www.originalintent.org/edu/marriage.php, kusinizya nkwa balembi


c: text/html

text:
Frank Abagnale, Jr. inga kanooli kabwalala wiinda ali boonse bumpelenge ooyo wakaponede atalaa nyika. Inguzu zyakweena akucengelela lyoonse zili mukusungilizya akwiinda kunsaa maanu kufumbwa uuswiilila. Frank wakalaazyi kabotu makani aaya, alimwi wakali kumbele kwiinda boonse mububeji. Walo wakatalika buumi bwakuba abugwebenga eelyo naakalicengeezya kuba Weenzya ndeke ya Pan Americani. Wakawulusya ndeke zinjaanji musinzo uusika 1,000,000 mamaile, akuswaya masi aandeene aali 26 akunjila mumaanda aakulikkomanisya manjaanji, kalya akoona akulikkomanisya zintu zibbadelwa ampindu yakalaa ndeke eeyo. Bumwi buzuba naakatii jatwe eelyo naakali kuzwa mundeke ku New Orleans, Frank wakazelauka akuyuba kumwi kayandaula “mulimo” mupya uumbi.
Lino mbwaakanyina citondezyo calwiiyo lwacikolo cipati, Frank wakalisumpula lwakwe mwini kuti mweendelezi wacibbadela cabana ku Georgia kwa mwaka omwe buyo. Mumulimo wakwe, wakalipeekezya kubaanga musilisi, kumwi keendelezya basicikolo banjila mulimo mucibbadela kwa myezi iili 25. Mpoonya aakale, wakasimba cipepa calwiiyo lwa milawo cacikolo cipati ku Harvard, nokuba kuti kunyina naakanjide mucikolo muyiilwa milawo, nokuba kupasa musunko kuti asumpulwe kuba muzeki mucooko ca Louisiana. Kwamyezi iili lusele, wakabeleka mulimo wa silutwe weendelezya nkuta. Mubuumi bwabugwebenga bwakwe, walo wakabba mamiliyoni aamali aaku Amelika kwiinda mukulilembela macheki ngaakapelengusya ncobeni kulemba.
Cintu cinyandya kusyoma mukaano kakwe ncakuti muziindi zyoonse naakali kulipeekezya kucita milimo yaandeene eeyo, wakazicita naakacili mukubusi! Eelyo naakajatwa, masi aali 12 akataminina kuti abetekelwe mumasi oomo. Cimwi ciindi wakatija kuzwa muntolongo kalicengeezya kubaanga nguyuulya uulingula ntolongo, Frank wakajatwa kwaciindi camamanino eelyo bamasilikani bobile nobakakkede mumootokala uutalembedwe cintu nibakamuzyiba. Frank wakalaa bucenjezu bupati cakuti, mukaindi kasyoonto buyo mbwaakanjilila muntolongo, mbungano ya FBI yakamusomba mulimo, mulimo wakwiigwasya kujata bampelenge bamwi bali buli nguwe.(1)
Iciindi ciluleme cabulemu acalo cilatingaana aziindi zyakucengelezya. Nokuba kuti bantu bamwi balizyi kuti matalalikilo aa Nsondo akazyila kukupailila zuba mbuli leza, balo bayeeyela kuti Mujibelo nje Nsabata ya buzuba bwaciloba yamu Bbaibbele. Mujibelo. Mujibelo mbo buzuba bwaciloba bwa mvwiki. Nokuba boobo, eelyo kkalenda libelesyegwa kubalila Mujibelo, ndikkalenda lyabumpelenge eelyo mubwini litondezya mazuba aakupaila baleza bazibumbwa. Matalikilo aa Mujibelo atondezya kuti oobo mbuzuba bwakucengeezya kuti mbuzuba bwaciloba bwamasimpe bwa Nsabata bwa Kumalengelo.
Cimwi cintu cakutaminina kuti oobo mbuzuba bwini bwa Nsabata bwamu Bbaibbele, mulongo mulamfu waciindi nibwaatalika kubelesyegwa buzuba bwa Mujibelo. Ooyo mulongo waciindi kuzwa nibwaatalika kubelesyegwa buzuba bwa Mujibelo, wakayungizya atalaa kubejesya kuti oobo mbobuzuba bwini bwaciloba, akubupa nguzu zyakuyungizya kucenga ooko kutakonzyi kujanwa nokuba mu Nsondo. Kutegwa muntu ateelelesye bumpelenge buli Mujibelo, ncintu ciyandika kuti watobelezya miyanda yabuzuba oobo kusikila kucisyiko. Ibbala lini lyakuti “Saturday” buzuba bwa Saturn naa Mujibelo, liiminina buzuba bwaleza wiitwa kuti, Saturn. Bunji nokuba bupaizi boonse bansiku bwakalijisi leza wiitwa kuti Saturn akataa baleza banjaanji bakali kupailwa.
Mbweenya “Saturn” mbwaakabede kuli BaLoma, awalo wakali “Kronos/Chronos” kuba Giliki mbwaakabede. Kubana Ijipita, wakali kwiitwa kuti “Khons” (2) akuti “Osiris.” (3). Baku Bbabbuloni bakamuulikide zina lyakuti “Ninus” kujanza limwi baku Assyria bakali kumwiitwa kuti Beli, Bbaali nokuba kuti Belusi. (4) Baku Phoenicia, Carthaginia abaku Canaani bakali kwiita Saturn kuti Bbaali naa Bbaalimu.(5) Imuntu wini wakali kunzaa mpuwo kunzaa baleza boonse aaba kunyina pe awumbi pele ngu Nimrod, ooyo “muwezi wakaingene kumbele (kulwana) Mwami Yahuwah.” (6) Nimrod, wakali muzyukulu ookwa Hamu ooyo wakali muzyukululwa ookwa Noah, ngowakali mwami mutaanzi waku Bbabbuloni kwiitwa buleza.(7) Nimrod wakajokolosya kukomba mituni nilyakaindide kale zambangulwe lyameenda kwiinda mumasi aayo aatakamuzyi Eloah wamasimpe. Wakali kwiitwa mazina manjaanji aayimpene; Nimrod/Saturn wakazyibwa mumazyalane woonse aamisela yansiku.
Munzi wa Loma lwawo kuugaminina ngowakali munzi mutaanzi ookwa Saturn! “Iziyanza zyakukomba Saturn, zyakali kumukomba kuti nguleza wabulimi wakali kukombwa mucisi ca Italy . . . kayakide munzi atalaa mulundu wa Capitoline, alimwi nguwakajuzya musela wagolide mucisi ca Italy eelyo naakali kulela ooko; mbombubo oobo bwaatalika [mazina aakuti:] bulelo bwa Saturnia, mulundu, nyika amunzi wakwe.” (8)
Mbweenya mbuli nyika yoonse, munzi wa Loma awalo wakafumisya nsiku lini, kunywa kuzwamu “nkomeki yagolide” yamunzi wa Bbabbuloni.
Pele atalaa zyoonse eezyo akumasi aali kulaale, aayo mazina akali swaangene mukukomba mituni kwamu Bbabbuloni oomo mwaakali kubelesyegwa munzila yiimpene. Kaindi loko kaataninga sika mazuba ookwa Romulus [ooyo wakabamba munzi wa Loma, amusazinyina Remus] ooyo wakali kwiiminina Messiah waku Bbabbuloni, wakaulikwa zina, akuyaka tempele lyakwe mukati kamunzi ooyo, amusazinyina Remus ngubaayaka limwi. Ooyo mulundu wa Capitoline, wakabaa mpuwo kapati mumazuba aakatobela kuti wakali busena bupati bwakukombela mumunzi wa Saturnia, naa mumunzi ookwa Saturn, leza mupati ali baleza baci Chaldeyani, ooyo wakayakidwe mumisela yakainda nsiku kapati. (9)
Makani eeni aakuti Nimrod nguwaayaka munzi wa Saturnia akutalika kukombwa mumunzi ooyo mbuli leza, makani aakopa maanu. Kweendelanya bwaamba Annius waku Viterbo a Richard Lynche.(10) Nowa lwakwe wakabweza musinzo kuya ku Italy kuyooswaya muzyukulu wakwe, Gomer (mwana musankwa mutaanzi kuzyalwa ookwa Japheth). Naakasika okuya, Nowa wakajana kuti Gomer wakalifwide mpoonya Hamu wakasaala bulelo bwakwe. Mpawo Nowa wakatanda Hamu akujokolosya bulelo kuti bweende kabotu mbuli mbubwaabede kuleka mbubwaasofwaala mumaanza ookwa Hamu.
Mu Ciyubunuzyo, munzi wa Loma akukomba mituni kwawo, zitondezyedwe mbuli mukaintu uujisi zina lyakuti “Bbabbuloni Maseseke,” uukkede atalaa munyama uujisi mitwe iili ciloba.(11) Imitwe iili ciloba yamunyama itondezyedwe kuti “malundu aali ciloba” aawo mpakkede.(12) Eeci cigaminide kwaamba munzi wa Loma, ooyo wakazyibidwe kuzwa nsiku kuti “munzi wamalundu aali ciloba.” Kwiita munzi wa Loma kuti munzi 'wamalundu aali ciloba', cakali ciyanza caazyibidwe akataa bantu bakkala mumo mbweenya mbuli kuwiita zina lini lyamunzi ooyo.” (13) Mulundu wa Capitoline, mulundu musyoonto kwiinda malundu aali ciloba aaku Loma, wakali busena aawo munzi wansiku wa Saturnia mpuwaayakidwe, aboobo bwakali busena bwakali kulangwa kulemekwa akubaa cuuno camfulumende yabulelo.
Nokuba kuti kwakainda ciindi cilamfu loko cakuti zintu zyakatalika kulubwa, munzi wa Saturnia wakali swaangene ncobeni abulelo bwa Bbabbuloni nkaambo katusimpe tuyaakulibonya twansiku ooto twaambilizya kuti(14) Shemu, acisyanyina mumusela watatu ookwa Nimrod, wakajaya Nimrod nkaambo kakukomba mituni. Amwi makani aansiku kapati aamunzi wa Saturnia aambilizya kuti kukomba mituni kwakaba cintu cakusisikizya kwaciindi cilamfu kuzwa waawo naakajayigwa Nimrod:
Atalaa mulundu wa Capitoline, ooyo wakali kuluulwa kuti wakali busena bupati bwakukomba mituni mumunzi wa Loma , Saturnia, naa munzi ookwa Saturn, leza waba Chaldeyani, wakali yakidwe aawo kaindi loko. (15) Mpoonya aawo kwakacitika manyongwe – izibumbwa zyakafwalwa zyamu Bbabbuloni zyakalesyegwa – kufumbwa kwiimikizya cibumbwa camusyobo uuli buti, kwakakasyilwa limwi amulawo wacisi, (16) eelyo banabokwabo bobile nibakayaka munzi ooyo wakalaa mpuwo ba [Romulus a Remus], ooyo munzi wakayakidwe mumatongo aamunzi wa Bbabbuloni.(17)
Kufumbwa muntu uuzyi bweende bwamisela inga wataminina kuti munzi wa Saturnia wakadilimunwa kaindi loko ambweni kulaale mbuli kuciindi ca Evander (kusikila munsaa 1250 B.C.).(18)
Lino mbwaakali wisi wabululami mulunyungu lwa Messiah kumwi kabambilila bupaizi bululeme, Shemu wakali kuyandisya ncobeni kuti abambilile kasimpe alimwi wakakanza kapati kudadaula kufumbwa kukomba mituni ooko nkwaakatalisya muzyukulululwa wakwe Nimrod, musololi wabupaizi bwakuzangila Julu. Malembe aaci Chaldeyani aambilizya kuti lufu lwa Nimrod lwakacitika kwiinda mumalailile aa “mwami umwi,” naa Shemu.(19) Makani aansiku aaku Ijipita ayubununa kuti Shemu, naa Semu, kaambaula “munguzu zya Baleza,”(20) wakakumbila mbungano yamfulumende yababetesi, akubalungulwida kasimpe koonse mbuli mbokabede kakwiina kuvwelwa cisofweede, kweezyekanya abupaizi busofweede oobo mbwaakali kuyaa kumwaikizya munyika Nimrod.(21) Majwi aakwe akalaa nguzu cakuti akabajata mumyoyo aabo babetesi, nkabela bakamuteelela. Eeyo mfulumende yakalaa zibeela zyababetesi zyobile: babetesi bamfulumende bali 30 a babetesi babupaizi bali 42, boonse antoomwe kabali 72.
“72 ngowakali mweelwe wababetesi, bamfulumende ababupaizi, aabo, kweendelanya amulawo waku Ijipita, ibakeelede kukosozya kaambo kuti ncisubulo nzi ceelede kupegwa muntu uulaa mulandu mupati boobu mbuli Osiris [Nimrod]. (22) Icisubulo ncibaazuminana kumulandu ooyu wakusampaula julu, cakali lufu.
Naakamanizya kukosola mutwe ookwa Nimrod, Shemu wakakobaula mubili wakwe muzibeela zinjaanji akuzitumina kulaale muzyooko zyabulelo zyoonse kuti zibacenjezye boonse kuleka kukomba mituni kuti: mbweenya oobu mbwatiikacitwe kufumbwa uuzangila mfulumende ya Kujulu. Zimwi zyakalembwa zyansiku (23) zyaambilizya kuti Nimrod wakajayigwa kwiinda mukukwamunwa, nokuba boobo kukabaulwa muzibeela zinjaanji naakafwide inga kwamvwika kuti ncecaacitika ncobeni. Kwiina makani kuti ninzi cini caajaya mulombwana uuluulwa nguzu mbuli Nimrod, pele masimpe eeni kuti inga caacitikila muntu mbuli yooyo ncecintu cicenjezya bantu boonse bayanda kutobela nguwe.
Saturnus ulitondezyedwe kajisi sikela amwana muvwanda mujanza lyakwe. Kolangisya ubone dyabooli uuliluma mucila mbwalizingaide, kayiminina citondezyo ca zuba.
Cintu cakatobela ncakuti kukomba mituni kwakazimaana antangalala, cakaba cintu camaseseke. Aabo bakacili kuyanda kuzumanana buzangi mbwaakatalisya Nimrod, bakeelede kucita boobo cakusisikizya mukaziziizi. Nimrod wakacili kukombwa, pele eeco cakali kucitwa mumazina aandeene kutegwa batazyibwi bantu aabo.
Nimrod/Saturn wakaba “leza uusisidwe” muziimo ziindene; “leza walwiiyo lusisidwe”; “ooyo uusisa maseseke,” alimwi “ooyo uusisidwe.”(24)
Lino Saturn mbuli leza, antoomwe abuzuba bwakwe bwakumukomba, wakazyila mubuzangi oobo bwakatobela zambangulwe lyamuyoba ookwa Noah, oobo buzangi bwakayungizya kusikila mukuyaka Ngazi yaku Bbabbelo. Mpoonya Mwami Yahuwah wakabalekela kuti banyongane mumilaka njobaambaula aabo bakazanga(25) , akubaandaanya kuti bakakkalile kulaale mumabazu aanyika, abwalo bupaizi bwakali kusumpaula Nimrod bakabutolelezya nibakali kuyaa bwiingaila. Nokuba kuti oobu bupaizi bwakaba bupaizi “bwamaseseke naa busisidwe”, pele zitondezyo zyabupaizi oobo bwakasofweede zyakacili kulibonya antangalala alimwi lyoonse zyakali kusunka bantu bokwa Yahuwah, akuboongelezya kunjila mukukomba mituni. Aboobo musemo wabuzangi bwansiku ooyo ucijsi nguzu zipati zyalweeno mubuzuba bwaciloba bubalilwa akkalenda lyuulikidwe mazina aamituni: buzuba bwa Mujibelo.
Leza waba Giliki, Kronos, aleza waku Loma Saturn, bakali leza omwe ngweenya.(26) Mbuli mbwaakali leza wabutebuzi, walo wakali kutondezyegwa kajisi sikela. Kronos/Saturn wakali leza weendelezya ciindi (27) acalo, aboobo nkaambo kaako wakali kutondezyegwa kajisi bana bavwanda.(28) Buzuba bwakusekelela Saturn bwakali mumwezi wa Saturnalia. Mumwezi wa Nalupale, izuba lilaimikila nji kwamazuba osanwe kumusanza. Bapaizi bansiku bakali kwaambila bantu bayandisya malende kuti zuba lyakafwa, aboobo kwakeelede kucitwa mweesyo akuumpa zipaililo zidula kapati. Saturn, mbwaakali ngo leza weendelezya ciindi, wakali kukombelelwa kuti ayungizye ciindi kuti cizumanane kuya kumbele. Aabo bantu bakali koongelezyegwa kwaaba zintu eezyo nzibakali kuyandisya kapati mumyoyo yabo, nokuba bana babo, kutegwa bayungizyilwe ciindi. Saturn, leza weendelezya ciindi alimwi leza wabutebuzi, wakatebula kufumbwa muzimo wamwana muvwanda wakaumpwa aciindi eeco.
Mulwiiyo lwamaseseke, Kronos wakali kulya bana bakwe mwini. Aboobo, cituuzyo citambulika eeco cakeelede kupegwa kuli Kronos, cakali kumvwika kuti, mbana bavwanda. Nokuba kuti eeci tiicakali cipaizyo caabuzuba, pele ncintu cakali kucitigwa kanjaanji muziindi nikwakali kunga cisi ciyanda kusaalwa akunjila munkondo nokuba muciindi ca nzala mpati acimpayuma. Aabo bana bavwanda bakali kujayigwa, bakali kuvwumbililwa kumutwe (kulesya bazyali babo kuti batazyibi mwanaabo nasika aawo mpayasilwa bbenga) alimwi kwakali kulizyigwa nyimbo zisabila kapati kutegwa aabo bana nobajayigwa, batanoomvwiki nkobakwiila kuti cacisa kutendwa. Munzi wa Carthage wini, wakalaa mpuwo kapati kuba busena bwakuumpila bana bavwanda. “Muziindi zimwi zyamanyongwe, kwakali kucitwa ziyanza zyaandeene cakuti kusikila bana bali 200 bazwa mumikwasyi iivwubide ilaa nguzu kapati, bakali kujayigwa akufusilwa mubbibi lyamulilo uuvwilima. Muziindi nikwakali lupyopyongano mumfulumende mu 310 B.C., bana bali 500 bakajayigwa.” (29) “Saturn wakazunda mubupaizi bwamituni bwamu Afulika . . . mbweenya ncobeni awalo Baal-Hammon waku Phoenicia Carthage, awalo mbwaakali leza wuumpilwa bana bavwanda, eezyo nzintu zyakayubununwa ku Tophet, naa mumaanda mulangilwa zintu zyamunzi wansiku.” (30) “Leza mupati wamituni wa Kunyika lya Afulika wakali Saturn wakeelene aleza waku Phoenicia, Baal-Hammon . Nokuba kuti wakali leza wamazyalane, Saturn-Baal . . . wakalaa lunya lutaambiki nkaambo kazipaizyo nzyaakali kuyandisya.” (31)
Mukuya kwaciindi, BaLoma bakaleka kwaaba bana bavwanda (32) alimwi Mulawo wacisi wakalesya ciyanza eeco mu 97 BCE. (33) Nokuba boobo, bulowa bwakacili kukunka lyoonse nikwali misobano yakulangilizya nkobalwana balombwana balaa nguzu mumisobano ya pobwe aakusekelela saturnalia. (34) “Eezyo zisobano zyakali setekene akucitilwa” Saturn.(35) Ausonius wakaamba kuti “icivwuka cakulangilizya bantu balwana, acalo lwaco, kumamanino aamwezi wa Nalupale, cilabungilila bulowa boonse butikaika muli ncico oobo bwaabilwa Mwanaa Julu uujisi sikela.”(36) Abalo aabo bakali kulwana, bakali kulanganyigwa kuti bakali kusomba cituuzyo kuli leza ooyo uulaanyota yabulowa, mbwaakaamba Justus Lipsius, eelyo naakali kupandulula makani akaambidwe a Ausonius: “Oomo inga wabona zintu zyobile, kuti aabo bakali kulwana, bakali kulwana mubuzuba bwa Saturnalia, alimwi bakali kucita boobo kutegwa boongelezye akukkomanisya Saturn.” (37)
Imilawo yakali kweendelezya misobano eeyi, yakali konzyene ayeeyo njibakali kubelesya bapaizi ba Bbaali. Yakali misobano yakutuuzya zipaililo. . . muluzyibo lwini lwa Saturn, swebo inga twajana kaambo keni muciyanza eeci cigaukide eeyo milwi yamakoto aabalombwana nco “Bakagonkoolwa kutegwa kusekelelwe pobwe lyabu Loma.” Eelyo notwiibaluka kuti Saturn [Nimrod] lwakwe wakagonkoolwa muzibeela zinjaanji, ncintu citakatazyi kubona muzeezoo ooyo mbuwakali kunga watalika wakuyasila zipailizyo kwiinda mukusungilizya balombwana kuti balwane akuyasaulana masumo nokuba macceba amipeni mubuzuba bwakuzyalwa kwakwe, kuti ibe nzila yakuumbuluzya nguwe.(38)
Mukkalenda lyamazubaano, Nalupale 21 uli mumupeyo abuzuba bwiinda kufwiimpa bwamwaka “Mucooko ca Kunyika.” Nokuba boobo, mukkalenda litaanzi lina Juliyasi, mupeyo wakali kusukila mubuzuba bwa Nalupale 25 (39,40) BaLoma bakali kwiita buzuba oobo kuti Brumalia kuzwa kubbala lyaci Latini lyakuti bruma, mubufwaafwi. Mubuzuba bwa Nalupale 25 kwakali pobwe lya Sol Invictus, mpoonya kuzwa waawo mazuba akali kutalika kuyaa kulampa alimwi. Aakale baLoma bakatalika kwiita buzuba oobo kuti “mbuzuba bwakuzyalwa kwa Zuba litakonzyi Kuzundwa” naa dies natalis Solis Invicti.(41) Pobwe lya Saturnalia mpoonyaawo lyakatalika kusolweda pobwe lya Brumalia alimwi lyoonse eeco cakali ciindi cakupobola kalilekele kupobola cabuyamba.
Aboobo, mapobwe manjaanji aansiku aalemekezya Saturn a Tammuz mupobwe lya Saturnalia aziyanza ziindene, akatalika kusanganyigwa muciyanza camazubaano cakusekelela Kkilisimasi.(42) Akataa ziyanza eezi kusangene Mazuba aali kkumi aabili aa Kkilisimasi; mumazuba aayo twakulya “atumwi tunona” tusiigwa anze mangolezya; “cakunywa cikola” cinywidwa mumutiba wakunywida bukoko; Mitabi yazisamu yaanzikidwe malambe alimwi kiinamatikidwe nyenyezi( aayo malambe kumatalikilo akali mitwe yabana bavwanda aabo bakali kunyongolwa mitwe nibakali kuumpwa cipaililo); kuli mapobwe aabantu basabila aabuyamba; kwaabilana zipego; zitanda zyankuni zyapobwe; kupobola kalilekele; kumyontana kumulomo kabaimvwi kunsa mutabi wa mistletoe; “muyuni uuligwa lya Kkilisimasi”; tunkwa tunona; mutwe wangulube nokuba mutwe wamunjile kuti ncecakulya cakususula masikati mubuzuba bwa Kkilisimasi; tucelo tusubila (twakali kwaambwa kuti ncakulya cabaleza); mitabi yamasamu aatalosyi matuvwu; kuyaa bwiimba; kuyasya nkandela zyaambilizya kuti waboola uufutula; zifwanikiso zya “kristu muvwanda”, mubwini ooyo wakali (Tammuz, mesiya waku Bbabbuloni); tupepa twakutamba bantu twa Kkilisimasi (mazubaano eeci cakaba ciyanza cakutuminana myooni akupana zileleko ) azimwi zinjaanji mbuli zyeezyi zyaambwa. Amwalo mucifwanikiso citondezya Mudaala wa Kkilisimasi/Santa Claus, cilakonzyama kapati aceeco ciiminina Saturn: mudaala, ulaa cilezu cilamfu, uuzingulukidwe bana bavwanda.
Mucifwanikiso ca Saturn: ooyo leza uusofweede, mudaala uuyandisya kujayilwa bana bavwanda, ciciya kumbele mazubaano mumisyobo minjaanji yazifwanikiso. Lyoonse mumwezi wa Nalupale, Saturn, leza waciindi, ulainduluka kulibonya kali “Mudaala Weendelezya Ciindi”. Kolangisya muzifwaniskio zyamazubaano Mudaala wa Ciindi ooyo kali antoomwe amwana muvwanda, ooyo mwana wiiminina Mwaka Mupya muvwanda, zyoonse zitondezyo zyokwa Saturn nkozyili mucifwanikiso eeco: isikela, inkoloko yiiminina Ciindi, alimwi a mwana muvwanda weelede kukosolwa mutwe akuumpwa mumulilo. Ooyo Mudaala wa Ciindi ulamwetamweta kunzaa cilezu cakwe kubaanga eeci ncintu cikkomanisya: eezi zitondezyo taakwe mpozitondezya kusofwaala, pele ninzila buyo iimwi yakutondezya bweende bwa ciindi.
Pele kucili cifwanikiso acimwi ciiminina Mudaala wa Ciindi kajisi Mwana Muvwanda (Mwaka Mupya) eeco cijanwa mumusela wa 19th. Mudaala wa Ciindi/Saturn, kali mbuli leza wa Ciindi, uliimvwi kajisi sikela mujanza limwi. Myaka yakainda, 1886-1888, ilalibonya kiivwungaidwe mumilembo yakuzikkilwa mucuumbwe. Mwaka Mupya, 1889, ulapompa kalibonyaanga mwana muvwanda. Nokuba kuti eeci cifwaniksio cilasiya, pele mumuni uuzyila kumulilo uuvwilima umwesyede busyu bwakana kasankwa, kumwi makumbi aabusi alasuka kuzwa mumulilo uuvwilima munsaa matende aakwe (kunsaa cifwanikiso) Kolangisya ubone myaka mipya iicizya musyule, 1890-1892, ilitondezyedwe mbuli bana bavwanda balindila kuzindulwa mikosi akunyongolwa mitwe, boonse aabo bana balivwumbilidwe kumeso. Zyoonse zintu zitondezya busofwaazi bwa leza mubyaabi ooyu nkozyili mucifwanikiso “cakusekelela pobwe” eeci.
Ayimwi nzila iitondezya Saturn, njacifwanikiso camazubaano kalibonyaanga Mutebuzi wa Kunamaumbwe. Mutebuzi wakunamaumbwe ulalibonya kanjaanji muciindi capobwe lya Halloweeni. Walo ulizyibidwe kapati kuti wiiminina lufu lwini. Mbasyoonto buyo bantu, naa kabaliko, mazubaano, aabo bakazyiba kuti Mutebuzi wa Lufu a Mudaala wa Ciindi bajatikizya leza wansiku wiinda kubaa lunya akusofwaala. Nokuba boobo, muntu wansiku inga wafwamba kuzyiba kuti zyoonse zyobile eezyi kunyina awumbi pele ngu Saturn nkaambo zyoonse zitondezyo eezyo ziiminina Saturn alimwi azyeezyo ziiminina Mudaala wa Ciindi a Mutebuzi wa Kunamaumbwe: zyaambilizya kuti ciindi cakufwa casika naa ciyaakuswena.
Eelyo buna Kristu nibwakanjizyigwa mumunzi wakukomba mituni wa Loma, bunaKristu akukomba mituni zyakasangana antoomwe akubamba bupaizi bupya, bupaizi buvweledwe. Oobu bupaizi bupya, bweendelezyegwa a poopo, bwakazumanana kusekelela mapobwe aakukomba mituni, alimwi aayo mapobwe akapegwa mazina mapya “aabu-kristu” Buna Kristu bwakafwamba kunjilauka mukukomba mituni kwalo ooko kwakazumenene kusekelela ziyanza zyabupaizi bwazyo. Mumusela watatu kuzwa ciindi ca Mufutuli, Tertullian wakalilauka naakabona banaKristu nkobakabinda mumazuba aakwe kuleka lusyomo lusalala kakuli aabo bakali kukomba mituni bakazumanana buyo kusyomeka mukukomba mituni kwabo:
Kuli ndiswe tobeenzu ku Nsabata, myezi mipya, amapobwe, aayo aciindi cimwi aakali kutambulika kuli Taata Yahuwah, ipobwe lya Saturnalia, amapobwe aa Mukazi Maziba, ipobwe lya Brumalia, alya Matronalia, lino nzyezyili kumbele; zipego ziide kutolwa ooku akooku, zipego zyamwaka mupya zilabambwa akataa kusabila kupati, misobano akupobola kwabuyamba kalilekele; maccu akaka nobantu, amulange mbubuti bakomba mituni mbobasyomeka kubupaizi bwabo kwiinda ndinywe nobana Kristu, balo kunyina anobakombelela kutobela ziyanza zyenu pe.(43)
Aaka nkaambo kayumya mate mukanwa kwiinduluka kwaamba, nkaambo boonse bupaizi bwamazubaano buyeeme kumakkalenda kuti cizyibwe ciindi cakusekelela mapobwe. Tertullian wakali kutobela mapobwe aakkalenda lya Mulengi wa Kujulu libelesya mwezi azuba antoomwe: mapobwe aa Nsabata, myezi mipya, amapobwe aaciindi comwe amwaka. Walo wakati: aaya mapobwe akali kutambulika ku Mwami Yahuwah, kumwi kalilauka kuti bantu bakasulaika akufwaamina kumapobwe aabakomba mituni, aabalilwa kubelesya kkalenda lyamituni, kkalenda lina Juliyasi!
Muntu uubamba cinkwa ulasanganya mimena abusu bwakubambya cinkwa kuti abambe cinkwa. Eeco cilibonya kumamanino, cinkwa, tacikonzyanyi pe amimena nokuba busu. Ncintu cipya cibambidwe kuzwa kuzintu zyobile eezyo. Muunzila njeenya eeyi, kusanganya kukomba mituni a Buna Kristu kwiinda mu Cikombelo cokwa poopo lino mwakazyila BunaKristu boonse. Lusyomo lwa Baapositolo lino ncintu cifwinyinwa meso, kuti nkukomba zibumbwa kwansiku. Nokuba boobo, eeci cintu cisofweede mukusanganya buKristu amituni ooku, cilalibonya mazubaano mu Bunakristu. Cintu cakacaazya kulibonya mazubaano “MbanaKristu baku Bbabbuloni.”
Kuli twaambo tunjaanji twakulilekelela ooto ntobapa Bana kristu baku Bbabbuloni banjaanji basyomeka, mukwaamba ncobalamatide mapobwe aakulemekezya Saturn.
“Kkilisimasi nciindi cibotu cakukkala antoomwe amukwasyi. Swebo tuli jatikene kapati kubeleka mumwaka woonse aboobo eeci nceciindi cilikke notukonzya kuswaangana antoomwe.”
- “Kkilisimasi nciindi cibotu cakuti tulase! Bantu banjaanji muciindi eeci balaangulukide kuswiilila mibandi aboobo ncencico mebo ncebelesya ciindi camwaka eeci kuti ndaambile bantu bali munsi lyangu makani aa Kristu.”
- “Kkilisimasi ndepobwe lilikke notugeme kusekelela Jeesu.”
- “Kkilimasi ulakondelezya! Ino ninzi cilubide aceeco kuti muntu kayanda kulikkomanisya?”
- “Kkilisimasi nceciindi cilikke cibotu ime neyanda kutondezya mbwekkomanina bantu aabo bali munsi lyangu.”
- “Ime ndizyi kuti Jeesu taakazyalwa ncobeni muciindi eeco aboobo cililuleme kuli ndime nsyecengedwe pe.”
Bantu bakomba mituni tiibakamuzyi Leza wakasimpe wa Kujulu pe. Balo bakali kucita ziyanza eezyo mukulemekezya Nimrod nkaambo kwiina cimbi ncobakazyi kwiinda waawo. Hena inga Banakristu bamazubaano bataminina kaambo nkeenya aako? Mangwalo ayiisya kuti “kuziindi eelyo nitwatakajisi luzyibo, Yahuwah wakatyankila meso; pele lino ulayilila bantu kufumbwa nkobabede kuti beempwe.”(44) Kuzyiba kuti Kkilisimasi ndipobwe lya mituni, kuzyiba kuti ziyanza yabupaizi bwamazubaano zileendelana aziyanza zyansiku eezyo zyakali kulemekezya Saturn/Nimrod, pele akuzumanana kuya kumbele kulipeekezya kuti kunyina mulandu alimwi kunyina cibi nkaambo ooyo muntu ulizyi ciluleme, eeci ncintu cakutasyomeka cini.
Nkobali banjaanji, BanaKristu basyomeka aabo batasekeleli pobwe lya Isita nokuba lya Kklisimasi nkaambo ka nkwaakazyila mapobwe aayo. Alimwi nkobali bamwi batasekeleli mazuba aakuzyalwa nkaambo balizyi kuti kusekelela buzuba bwakuzyalwa ndipobwe liinda mazuba woonse mumwaka kusofwaala mukukomba Saatani.(45) Pele mukubula luzyibo, mbeenya boonse aaba bantu basyomeka, balasekelela mapobwe amwi aakukomba mituni. Taakwe makani kuti buzuba bwamvwiki kabuli butaanzi nokuba bwaciloba; kufumbwa kuti kalili kkalenda lyakukomba mituni libelesyegwa kubalila mazuba aciindi, ooko nkubalila mazuba aabupaizi akukomba munzila yakukomba mituni.
Izintu ziinda kucengesya maanu aamuntu nzintu zili munsaa kasimpe kapati. Mujibelo, mbuzuba bwaciloba bwamvwiki yakukomba mituni, oobo buzuba buyeeyelwa kuti nje Nsabata yamu Bbaibbele, pele teesyi boobo pe. Ooku nkupelengusya cinicini, Saatani wakabamba buzuba bwa Nsondo kuti bube Buzuba bwa Kukomba Bwakubeja. Mulimo wakubeja boobu ngwakucenga kufumbwa muntu ooyo uusyomeka alimwi uuyandisya ncobeni kulemekezya Sikabumba wakwe kwiinda mukukomba “mubuzuba bwa Mwami”nokuba mu Nsabata yabuzuba bwa ciloba. Munzila eeyi, maanu aamuntu inga acengululwa kuzwa kukasimpe kakuti Mujibelo mbuzuba bwini bwakukomba mituni bwalweeno oobo bulemekezya leza wiinda kubaa nyota yabulowa, alimwi wiinda kubaa lunya akataa baleza boonse: Saturn. Kulemekezya akukomba kuli boobu nkubbida Mulengi bulemu bumweelede akupa sinkondonyina.
Zibalo zyeendelana acibalo eeci:
(1) Frank W. Abagnale, Jr. a Stan Redding, Catch Me If You Can: The Amazing and True Story of the Youngest and Most Daring Con Man in the History of Fun and Profit,(New York: Broadway Books, 1980).
(2) Leza wa ciindi.
(3) Leza wa bulimi/butebuzi.
(4) Alexander Hislop, The Two Babylons: The Papal Worship Proved to be the Worship of Nimrod and His Wife, (New Jersey: Loizeaux Brothers, Inc., 1959), pp. 31-32.
(5) “Baal,” Encyclopedia Britannica, Sixth edition, (Edinburgh: Archibald Constable a Co., 1823) Vol. III, p. 294. Nkaambo kakuti Bbaali lyakali zina lyamulimo mbuli mwami nokuba simalelo, lyakali kujatikizya mazina aamwi: mbuli lyakuti, Baal-Berith, Baal-Peor, Baal-Zebub, aamwi.
(6) Matalalikilo 10:8 a 9
(7) Hislop, op cit., pp. 32, 304.
(8) Johann D. Fuss, Roman Antiquities, (Oxford: D. A. Talboys, 1840), p. 359.
(9) Hislop, op. cit., p. 239; kolanga a, Aurelius Victor, Origo Gentis Romanæ, (Utrecht, 1696) cap. 3.
(10) Balembi bamisela baindene balabuzya kuti naa Annius waku Viterbo wakalemba ncobeni makani aakwe nkaambo taakazyibidwe kataninga kufwa. Walo wakafwa myaka yone buyo kuzwa nilyaalembwa bbuku lyakwe lya Antiquities akusimbwa, pele eezyo nzyaakalivwuntawida tiizyakajanwa pe kuzwa ciindi eeco. Kolanga amubbuku lya Richard Lynche, An Historical Treatise of the Travels of Noah into Europe, Lyakalembwa mu 1601 alimwi liyeeme mucebeela cimwi kubbuku lya Annius.
(11) Kobala Ciyubunuzyo 17:1-5.
(12) Ciyubunuzyo17:9.
(13) Hislop, op. cit., p. 2. Propertius wakapandulula munzi wa Loma kuti “Munzi wiimpukide atalaa malundu aali ciloba, ooyo weendelezya nyika yoonse” (Lib. iii. Elegy 9, Utrecht, 1659, p. 721.) Kolanga ambbuku lya Virgil, Georg., lib. ii. v. 534, 535; Horace, Carmen Seculare, v. 7, p. 497; alya, Martial: “Septem dominos montes,” lib. iv. Ep. 64, p. 254.
(14) Kobala ncaakalemba uulemba zyamisela waku Bbabbuloni, Berosus; kolangilizya amakani aaku Ijipita aa lufu lwa Osiris (Nimrod waku Ijipita) mumaanza ookwa Sem (Shem).
(15) Aurelius Victor,op. cit.
(16) Plutarch (mu Hist. Numæ, Vol. I, p. 65) waamba kuti,ba Numa bakakasya kubamba zibumbwa, alimwi kwamyaka iili 170 kuzwa niwaayakwa munzi wa Loma, kunyina zibumbwa zyakazumizyidwe mumatempele aaku Loma.
(17) Hislop, op. cit., p. 239.
(18) Kwaamba ciindi eelyo Æneas naambwa kuti wakaswayide mwami wansiku waku Italy, Virgil wakati: “Mpoonya ndakabona zilwi zyaminzi yakadilimunwa zyobile; kutaanguna yakaliimvwi / eeyo Minzi yeebeka yobile kalitaninga sika alimwi kaliindide zambangulwe lya Saturnia alimwi amatongo aamunzi wa Janicula /Alimwi eeyo minzi yoonse icijsi zina lyayooyo wakiiyaka.” (Ænid, lib. Viii. II. 467-470, Vol. III, p. 608.)
(19) Kobala Hislop, op. cit., p. 63; Kobala amubbuku lya Maimonides, More Nevochim [Moreh Nevuchim].
(20) Izina lya Leza Mulengi wamasimpe lyakuti, Elohimu, ndizina lyaamba baleza banji. Aboobo, inguzu “zya Baleza” anguzu zyokwa “Leza” inga zyaambwa mubbala ndeenya lyomwe buyo.
(21) Sir John Gardner Wilkinson, The Manners and Customs of the Ancient Egyptians, (London, 1837-1841), Vol. V, p. 17.
(22) Hislop, op. cit.
(23) Makani manjaanji aambilizya Nimrod mbwaakafwa lufu lwakuzindulwa mukosi alilembedwe mitwe yaandeene. Nokuba boobo, “Bantu bakomba mituni bakalaa ciyanza cakupaila leza omwe mumazina aayindene” (Hislop, op. cit., p. 123). Basicikolo baindene balatondezya kuti boonse baleza aabo bakalaa ziimo zikonzyanya, aalo mazina aabo akalaa miyanda yamabala aakonzyanya. Kobala cilembedwe mubbuku Hyginus, Fabulæ, 132 a 184, pp. 109, 138; Strabo, lib. X, p. 453; Appoldorus, Bibliotheca, lib. i. Cap. 3 and 7, p. 17; Ludovicus Vives, Commentary on Augustine, lib. VI, chap. IX. Note, p. 239, mboci mubbuku lya Hislop, pp. 55 and 56.
(24) Hislop, op. cit. p. 41. Kobala amubbuku lya Virgil, Ænid, lib. Viii amu Ovid, Fasti,lib. i.
(25) Matalikilo 11:7-9
(26) Hislop, op. cit., pp. 31-35; “Saturn”, Ecyclopedia Britannica; “Saturnus, Saturnalia,” The Oxford Classical Dictionary, (Oxford: Oxford University Press, 1979), pp. 955-956.
(27) “Izuba a Saturn zyakali swaangene nkaambo kakuti zyoonse zyakali zitondezyo zya Ciindi. Kupilusya zuba mucifwanikiso ca zodiaki cakapa kuti zuba libe ndelimanizya mwaka. Saturn, inyenyezi iilelema kwiinda zyoonse mumulengalenga, yakali kumanizya musinzo wakuzinguluka . . . mumyaka iili 30, nkokuti musela uukkwene omwe wabantu. Aboobo, Saturn munzila imwi wakali Citondezyo ca Ciindi, alimwi nkaambo kakupima Ciindi, wakali kupima Buumi” (The International Standard Bible Encyclopedia, James Orr, gen. ed., [The Howard-Severance Co., 1915], Vol. I, p. 298.)
(28) Fuss, op. cit., pp. 359-360.
(29) Roy Decker, Religion of Carthage, “Human Sacrifice.”
(30) Quodvoltdeus of Carthage, translation and commentaries, Thomas Macy Finn, (New Jersey: The Newman Press, 2004), p. 14.
(31) Ibid., p. 115.
(32) Nokuba kuti baLoma bacimwa ciyanza cakujaya bantu bakuumpya cipaililo kuti cakali ciyanza cabujayi, pele kuli ziindi zyongaye bantu nibakajayigwa mumyaka ya 216 and 113 BCE. Zimwi zipaizyo zyabantu bakajayigwa eezyo nzyaakaamba Livy (2.42) a Pliny Muce (Epistle,4.11) inga zyalibonyaanga zyaambilizya kuti kufumbwa naa nkaambo nzi “ncizyaawumpilwa”,zyakli kuumpilwa kuumbuluzya baleza nkaambo kamalweza aakatii elte ntenda kubantu.
(33) Robert Drews, “Pontiffs, Prodigies, and the Disappearance of the Annales Maximi,”Classical Philology, Vol. 83, no. 4 (Oct., 1988), pp. 289-299.
(34) Nokuba kuti pobwe lya Saturnalia kutaanguna lyakali kusekelelwa mu Nalupale 17, pele buyamba bwabantu basekelela mubuzuba oobo kwakapa kulampya pobwe eelyo, kutaanguna kwamazuba obile, mpoonya otatwe, alimwi aakale osanwe. Muciindi ca Cicero, pobwe lya Saturnalia llyakali kutola mazuba aali ciloba.
(35) Fuss, op. cit., 359.
36) Ausonius, Eclog. i. p. 156, mbocilembuludwe mubbuku lya Hislop, op. cit., p. 153.
(37) Lipsius, tom. ii. Saturnalia Sermonum Libri Duo, Qui De Gladiatoribus, lib. i. cap. 5 mbocilembuludwe mubbuku lya Hislop, ibid.
(38) Ibid.
(39) VIII Kal. Ian, mazuba aali lusele kuutaninga sika mwezi wa Mukazi Maziba: nkokuti, mu Nalupale 25 eelyo nokbalwa mazuba mbuli mbubakali kucita baLoma. Pliny Mupati wakati buzuba bwamupeyo bwiinda kufwiimpa (bruma) bwakeelede kutalikila amweengwe wa Capricorn, mubuzuba bwalusele kuutaninga sika Mukazi Maziba: “horae nunc in omni accessione aequinoctiales, non cuiuscumque die significantur —omnesque eae differentiae fiunt in octavis partibus signorum, bruma capricorni a. d. VIII kal. Ian.” (Kobala mu Naturalis Historia, Lib. 18, 221.)
(40) “Mazuba aa Kuzyalwa aKukankaminwa kwa Kristu . . . taakali kubikkilwa maanu abana Kristu bamusela mutaanzi. Aabo bakatalisya kwaasekelela mazuba aayo, bakaabikkide muziindi zyabupaizi zyamwaka; mbuli kusetekanya Maliya Muumbulu, mubuzuba bwa Miyoba 25th, oobo Julius Cæsar mbwaakabambulula kuti bube Buzuba bweelene abusiku . . . apobwe lya kuzyalwa kwa Kristu mubuzuba bwiinda kufwiimpa mumupeyo, Nalupale. 25, . . . alimwi nkaambo kakuti oobo buzuba bwiinda Kufwiimpa mumupeyo mukuya kwaciindi bwakagwisyigwa kuzwa mu Nalupale 25th , kuya kuli bwa 24th, bwa 23d, 22d, mbweenya oobo kupiluka musyule.” (Sir Isaac Newton, Observations Upon the Prophecies of Daniel and the Apocalypse of St. John, 1733, Part I, Ch. XI, p. 144.)
(41) Kobala mu Chronography of AD 354 oomo VIII Kal. Jan. mwaambwa kuti “buzuba bwakuzyalwa kwa zuba Litazundwi” (dies natalis Solis Invicti).
(42) Kutegwa uzyibe ziyanza zya pobwe lya Saturnalia ambuzyakanjilauka buna Kristu boonse, kolanga cilembedwe muli Hislop, op. cit., “Christmas and Lady-Day,” pp. 91-103.
(43) Tertullian, De Idolatria, c. 14, Vol. I, p. 682 mbocilembuludwe mubbuku lya Hislop, op. cit., p. 93.
(44) Acts 17:30, emphasis supplied.
(45) “Munsaa buzuba mbwaakazyalwa muntu, aamwi mapobwe obile aabu Saatani nga Walpurgisnacht [Kaanda Kaniini 1] abwa Halloweeni.” Anton S. LaVey, The Satanic Bible, (New York: HarperCollins Publishers, Inc., 1992), p. 96.

robotstxt: allowed

filter: keep


text:
Mulalilo Wamamanino wakaletelezya mibuzyo minjaanji mumizeezo yabantu banji. Hena wakali mulalilo wa Pasika naa peepe? Naa wakali mulalilo buyo ooyo Mufutuli ngwaakatalisya kuti nciibalusyo ca lufu Lwakwe?
Mulumbe mubotu uuli mubbuku lya Johani ulangikaanga ubikka Mulalilo Wamamanino mubuzuba bwaasolweda Pasika:
Lino kalitaninga sika pobwe lya Pasika . . . [Yahushua] wakalizyi kuti woola Lyakwe lyakasika lyakuti Walo ayaamuke kuzwa anyika eeyi kuya kuli Taata, kabayandide Bakwe aabo bakali munyika, walo wakabayanda kusikila kumamanino. Nkabela nibakamanizya kulalila . . . [Yahushua] wakatalika kusanzya basikwiiya kumaulu . . .” (Johani 13:1, 2, 5, NKJV)
Kujanza limwi, zimwi zilembedwe muli Mateyo, Maako aLuuka zilangikaanga zyibikka Mulalilo Wamamanino mubuzuba bwa Pasika:
Lino mubuzuba butaanzi bwa Pobwe lya Cinkwa citakwe Bumena, basikwiiya bakaboola kuli . . . [Yahushua], kabaamba kuli Nguwe kuti, “Nkuli Webo nkoyanda kuti tukakubambile busena bwakuti Webo ukalide nkuko Pasika?”(Mateyo 26:17)
Nikwakainda mazuba obile wakasika Pasika a Pobwe lya Cinkwa citakwe Bumena. (Maako 14:1)
Mpoonya bwakasika buzuba bwa Pobwe lya Cinkwa citakwe Bumena, eelyo Pasika niwakeelede kuyasilwa. Nkabela wakati kuli Petulo a Johani, kabaambila kuti, “Kamuya mukatubambile Pasika swebo, kutegwa tulye.” (Luuka 22:7, 8)1
Kamwi kaambo keni ncokuyeeyelwa kuti Mulalilo Wamamanino wakali mulalilo wa Pasika, nkalusyoma lwaciindi cilamfu lwakuti buzuba bwaci Hebulayo bwakali kutalikila kumabbililo aazuba, kuleka kubucedo aabuzuba. Nkaambo Mangwalo ayubununa kuti Yahushua wakakankaminwa mubuzuba bwa Pasika, buzuba oobo kiitaninga sika Nsabata. (Amulange John 19:31 and Mark 15:42 ) kuti naa “buzuba” kabutalikila kumabbililo aazuba, nkokuti ooyo Mulalilo Wamamanino wakaligwa mubuzuba bwa Pasika alimwi wakali Pasika wacilengwa caba Juuda / mulalilo wabuzuba buli boonse.
Nokuba boobo, kuti naa Mulalilo Wamamanino kuuli wakali mulalilo wa Pasika ncobeni, kuli twaambo tujanika mukani aaya.
Kaambo kataanzi, nkakwiinduluka kubelesya bbala ndeenya lya “Kulibambila” mu Mangwalo mukwaamba buzuba kukankaminwa nikwaacitika, eeci kutondezya kuti mulalilo wamangolezya aabuzuba bwa Pasika (ooyo wakeelede kubambwa kalitaninga bbila zuba) tiiwakaninga ligwa pe. (Langa Matthew 27:62, Mark 15:42, Luke 23:54, John 19:31.) Bantu banjaanji mazubaano baambilizya buzuba bwacisambomwe bwamvwiki yamu Bbaibbele kuti bwakali “buzuba bwa Kulibambila.” – buzuba oobo muntu nalibambila Nsabata. Mu Mangwalo, nokuba boobo, eeli bbala libelesyedwe buyo mukwaamba buzuba bwa kkumi wabwane bwamwezi wa Abibu naa Pasika. Mulalilo wa Pasika wakatola busena kumangolezya aabuzuba bwa Pasika, aboobo buzuba busolweda Pasika bwakali kwaambwa kuti “mbuzuba bwa Kulibambila”.
Kaambo keni kakusomauna mibili kuzwa aziciingano cakufwamvwaanya boobo kakali kakuti oobo buzuba bwakali “buzuba bwa Kulibambila” mulalilo wamangolezya aaPasika antoomwe abuzubabwakali kutobela, oobo bwakali buzuba butaanzi bwa Pobwe lya Cinkwa citakwe Mimena, bwakali buzuba bwa Nsabata Mpati. Mulalilo Wamamanino wakaligwa buzuba bwaasolweda kukankaminwa kwa Yahushua. Kuti naa Mulalilo Wamamanino niwakali mulalilo wa Pasika ncobeni, nkokuti buzuba bwakali kutobela nibwatakainduluka kwaambwa kuti “mbuzuba bwa Kulibambila.”
Kaambo kabili nkakuti, kuti naa Mulalilo Wamamanino niwakali mulalilo wabuzuba bwa Pasika ncobeni, nkokuti mukonzyanyo weelela Yahushua kuti “Mwanaambelele ookwa Yahuwah ooyo uugwisya zinyonyoono zyanyika (Johani 1:29) niwaazimaanyigwa. Bubotu bwamukonzyanyo wabulowa bokwa Yahushua kuba bulowa bwa Mwanaambelele wa Pasika walo kwiinda muli nguwe swebo mbutwakaindwa atala akweengelelwa, niwakazimaanyigwa kuti Walo naatakafwa aciindi cakutuuzya cipaizyo cakumangolezya mubuzuba bwa Pasika.
Kusanyangula Mangwalo cakutontomeka kabotu kabotu cituyubunwida kuti Mulalilo Wamamanino tiiwakatola busena mubuzuba bwa Pasika pe. Aboobo tiiwakali mulalilo wa Pasika ooyo pe. Tacili cintu ncotukonzya kumanizya kubandika mucibalo eeci kupandulula mbotwiimpene twaambo tulembedwe ooto tujatikizya Mulalilo Wamamanino mbuli bokulembedwe mumabbuku aaMulumbe mubotu. Eeco cilembedwe cilipedwe busena mucibalo ca The Passover Puzzle. Eeci cibalo cigaminide buyo abumboni buyungizyidwe kupegwa oobo butondezya kuti Mulalilo Wamamanino tiiwakali mulalilo wacilengwa ca Pasika pe.
Johani 13 ulatusalazyila kutondezya kuti aciindi ca Mulalilo Wamamanino, “ipobwe” (mbuli mulalilo wa Pasika mbuwakali kwiitwa ziindi zinjaanji) tiiwakaninga ligwa pe. Atebule aakali kulidwa mulalilo, Yahushua wakaambilizya kuti umwi wabasikwiiya bakwe uyoomwaaba Walo. Eeci ncintu cakabatinga kapati mumyoyo yabo basikwiiya. Nkabela Johani wakabuzya cakupetekezya kuti, “Nguni omwami uutikacite boobo?” Yahushua wakamuvwiila Johani kuti,
”Nguwe ooyo Ime ngwenti abile cinkwa eelyo ndamanizya kucinyika muwaini.” Nkabela naakamanizya kunyika cinkwa, Walo wakacipa Judas Sikaliyoti, mwanaa Simoni (Johani 13:26, NKJV)
Kusikila aciindi eeco, Judasi wakali kanzide cakumaninina kuti akaabe Mufutuli. Mangwalo atwaambila kuti Saatani wakali mweendelezyede Judas cakumaninina, aciindi eeco Yahushua naakaamba cintu cimwi kuli Judasi, bamwi basikwiiya tiibakamvwisya cakali kwaambwa. Nkutateelela kwa basikwiiya ooko kutondezya kuti Mulalilo Wamamanino, tiiwakali mulalilo ncobeni uuligwa lya Pasika pe.
Lino naakamanizya kulya cinkwa eeco cakanyikidwe muwaini, Saatani wakamunjila. Mpoonya . . . [Yahushua] wakati kuli nguwe, “Kofwambaana kucita eeco ncoyanda kucita.” Pele kunyina pe akati kabaabo bamwi bakali kulya atebule eelyo wakazyi kaambo keni Walo ncaakaambila cintu eeco kuli nguwe. Bamwi bakayeeya kuti, nkaambo Judasi nguwakali kubamba nkomo yamali, kuti . . . [Yahushua] wakali kumwaambila kuti, “Koya kawule zintu eezo nzyotuyanda kuti tusekelele pobwe,” nokuba kuti akape mali kubacete . (Johani 13:27-29, NKJV.)
IBbaibbele lyaciindi ca Mwami Jakobo lyaamba kuti mukampango 29: “Nkako bamwi bakayeeya kuti, nkaambo Judas nguujisi nkomo yamali, kuti . . .[Yahushua] wakamwaambila kuti, Koya kawule zyintu eezyo nzyotubulide kuti tusekelele pobwe . . . .”
Ibbaibbele lya New American Standard Bible lisandulwide kampango aaka kuti: Nkaambo bamwi bakayeeya kuti Judasi nguujisi nkomo ya yamali, kuti . . . [Yahushua] wakali kumwaambila kuti, “’Koya kawule zintu eezyo nzyotubulide kuti tusekelele pobwe’ . . . .”
Ibbaibbele lya Complete Jewish Bible lilembedwe kuti: “Bamwi bakayeeya kuti nkaambo Y’hudah nguwalaanguzu atalaa nkomo yamali, . . . [Yahushua] wakali kumulailila kuti, ‘Koya kawule nzyotubulide kutegwa tusekelele pobwe . . . .’ "
Cilisalede kuti, ikuti Yahushua abasikwiiya Bakwe nibakazwaa kumanizya kulya Pasika wini, basikwiiya nibatakaalilwa kuteelela eeco ncaakali kwaambila Judasi kuti cakali cakwaamba kuti Judasi akawule cintu cimwi ca Pasika kabali kabalide kale Pasika.
Kuli bumboni abumwi bwiinda kumvwikisya loko oobo buli mumajwi eeni aakaambwa mukwaamba cinkwa eeco Yahushua ncaakakomoona kuti ncitondezyo camubili Wakwe..
Mubuvwubi bwaci Hebulayo, mimena yakali mukonzyano wazinyonyoono. Citola buyo kalwi kasyoonto kamimena kuti kasandule akufutumika kabango kabusu bukandidwe. Eeci cakali mukonzyanyo wakuti cinyonyoono nociceya buti, kuti kaciyandidwe mbuli kalungu kaamoyo, inga casandula akunyonyoona muuya wamuntu. Ooyu mukonzyanyo wakabelesyegwa a Yahushua eelyo Walo naakali kucenjezya basikwiiya: “Amucenjele kumimena ya bafalisi aba Sadyusi” (Mateyo 16:6, NKJV)
Eeci cintu nicaamvwugwa kakwiina kukatazyigwa abasikwiiya, pele tiibakaciteelela pe ciindi cakusaanguna:
Bakatalika kuvwiyavwiya akati kabo, kabaamba kuti, “Nkaambo tiitwabwezelezya cinkwa ncaambila boobo.” Pele . . . [Yahushua], wakalizyi kale ncibakali kubandika, aboobo wakati kuli mbabo. . . . “Nkaambo nzi nywebo ncomwaalilwa kumvwisya kuti Ime nsyeeli kwaamba cinkwa kuli ndinywe?- pele amucenjele amimena ya Bafalisi a Basadyusi.”
Mpoonya bakamumvwisya lino kuti Walo taakali kubaambila kuti bacenjele kumimena yacinkwa pe, pele kuti bacenjelele zilengwa zyalusyomo lwa Bafalisi a Basadyusi. (Mateyo 16:7, 8, 11, 12, NKJV.)
Yahushua wakali kubelesya mukonzyanyo wamimena muciimo cazinyonyoono “zyazilengwa alusyomo lwabantu” eezyo Bafalisi balisumpula a Basadyusi nzibakali kubikkila maanu kwiinda mulawo ookwa Yahuwah. “Lusyomo lwabantu lutaluleme” ndoluceendelezya lusyomo lwamazubaano lunjaanji. Milazyo, zilengwa azyitobelwa mubupaizi bwamazubaano zyeelede kulangisyigwa kutegwa muntu ataide kutambula cintu cilubide kuti ngamasimpe. Nkaambo biyo kakuti lusyomo lumwi lwakaliko kwamyaanda myaanda yamyaka, teesyi bumboni bwakuti oolo lusyomo luliluleme alimwi lwiimvwi mu Mangwalo pe. Boonse aabo bayandisya kuzyiba kasimpe, alimwi kasimpe koonse kakunyina acimbi kkunze lyaboobo, beelede kuvwuntauzya kabotu kabotu lusyomo ndobatobela akubelesya mumuni wa Mangwalo mukucita boobo.
Kwiinda mukulailila kwa Yahuwah, mimena tiiyakali ilikke yakalesyedwe kuligwa, pele cili coonse cilaa mimena acili coonse cibelesyegwa mbuli mimena cakeelede kugwisyigwa mumaanda muciindi ca Pobwe lya Cinkwa citakwe Bumena. Nkaambo buzuba butaanzi bwa pobwe eelyo bwakali kutalikila mubuzuba bwaciloba bwa Nsabata, mulimo wakugwisya mimena wakali cibeela ca “kulibambila” mubuzuba bwa Kulibambila ( bwakkumi abwane bwa Abibu; 14th of Abibu).
Mulalilo wa Pasika lyoonse wakali kuligwa acinkwa citakwe mimena. Wakali mukonzyanyo mubotu uutondeka kuli Yahushua, Nsima ya Buumi, ooyo watakacitide cibyaabi nociba cili buti. Aboobo, kuti Mulalilo Wamamanino niwakali mulalilo wa Pasika ncobeni, niwakaligwa acinkwa citakwe mimena.
Mu ciHebulayo, kuli bbala lyomwe buyo lipandulula mabala aamucikuwa aamba kuti “cinkwa citakwe mimena.” Ibbala lya Cikuwa lyaamba kuti “cinkwa citakwe mimena” alyalo lizyila kubbala lya ciHebulayo lyomwe buyo. Kutegwa muzeezo wamimena umvwisyigwe naa cinkwa citakwe mimena, kweelede kuba bbala liyungizyigwa kubikkwa kumabala aaCikuwa. Mu ciHebulayo nokuba boobo, muzeezo omwe ulikkwene kale mubbala lyomwe buyo. Eeci ncecili masimpe amwalo muci Alamu amu ciGiliki amwalo.2
CI HEBULAYO
Cinkwa citakwe Mimena = matzah (nokuba kuti matzot kuti kazyili zyinjaanji.)
Cinkwa cilaa Mimena= lekhem (nokuba kuti lekhemim kuti kazyili zyinjaanji.)
CI ALAMU
Cinkwa citakwe Mimena = patireh
Cinkwa cilaa Mimena = lakhma
CI GILIKI
Cinkwa citakwe Mimena = azumos (nokuba kuti azumon nanka azuma kuti kazyili zyinjaanji.)
Cinkwa cilaa Mimena = artos (nokuba kuti arton kuti kazyili zyinjaanji.)
Mukwaambilizya Pobwe lya Cinkwa Citakwe Mimena, Mangwalo lyoonse kakwiina kugwisyila cintu nociba comwe, abelesya bbala lya Cinkwa citakwe Mimena – cinkwa cakabambwa kacitajisi mimena.
Kulonga 12:18 kwaambwa kulya Cinkwa citakwe Mimena mubuzuba bwakkumi abwane bwamwezi mutaanzi.
Kulonga 23:15 amwalo kwaambwa Pobwe lya Cinkwa citakwe Mimena akubelesya bbala lya cinkwa cinyina-bumena.
Bapaizi 23:6 batulailila kulya Cinkwa citakwe Mimena mu Pobwe lya Cinkwa citakwe Mimena.
Myeelwe 28:17 Twaambilwa kuti Cinkwa citakwe Mimena ceelede kuligwa mumazuba aali ciloba aapobwe eelyo.
Kakunyina kusiya cintu cili coonse ambali, lyoonse nokwaambwa Pobwe lya Cinkwa citakwe Mimena, ibbala libelesyegwa lya ciGiliki lya matzot lyaambilizya cinkwa cinyina bumena eeco ciligwa muciindi capobwe eelyo, kutalikila ku Mulalilo wa Pasika mubuzuba bwa kkumi abwane.
Kujanza limwi, Bapaizi naa BaLevi 23:17 baambilizya zinkwa zyobile zyakeelede kuletwa kuli Yahuwah mubuzuba bwa Pentekkositi. Aaka kampango kagaminide kwaamba kuti: “ Zinkwa eezyo zyeelede kuba zyabusu mbuli bungu; zyeelede kubambwa kazyijisi mimena.” Aawa, ibbala lya ciHebulayo libelesyedwe ndyakuti lekhem nkaambo eeco cinkwa cakalaa mimena, alimwi cakafutumunwa amimena.
Mu Cizuminano Cipya, eeco cilembedwe mu Mangwalo ciligeme kupandulula bwini mukwaambilizya boobo, kufumbwa mulaka nokuba muci Alamu nanka muci Giliki.
Mateyo 26:17 – “Lino mubuzuba butaanzi bwa Pobwe lya Cinkwa citakwe Mimena, basikwiiya Bakwe bakaboola kuli . . . [Yahushua], kabaamba kuti kuli Nguwe, “Nkuli ooko Webo nkoyanda kuti swebo tukakubambile kuti Webo ukalide nkuko Pasika?’ ”
Aaka kampango inga kasowaila muntu uubala, nkaambo mucibalo ca The Passover Puzzle, aayo mabala aacengamikidwe atala lyawaawa, akayungizyigwa abasanduluzi alimwi taakali cibeela ca Mangwalo aakutaanguna pe. Alyalo bbala lya “butaanzi” mubwini liiminina buzuba “bwakasolwede” 3 Aboobo, aaka kampango kukalulamika bwini keelede kwaamba kuti: “Lino kabutaninga sika buzuba bwa Cinkwa citakwe Mimena, basikwiiya Bakwe bakaboola kuli Yahushua.” Aawa mabala aabelesyedwe, nokuba muci Alamu nanka muci Giliki, aambilizya kuti cakali cinkwa cinyina-bumena eeco cakabelesyegwa mu Pasika amu Pobwe lya Cinkwa citakwe Mimena.
Maako 14:1 a 12 – “Mumazuba mazuba obile kwakali kuyooba Pasika a Pobwe lya Cinkwa citakwe Mimena. . . . Lino mubuzuba butaanzi bwa Cinkwa citakwe Mimena, eelyo nobakayasila mwanaambelele wa Pasika, Basikwiiya Bakwe bakati kuli Nguwe, “Nkuli ooko Webo nkoyanda kuti swebo tukakubambile kuti Webo ukalye Pasika ?”4
Alimwi, muci Giliki amuci Alamu eeyi milaka yobile ilazuminana mabala aabelesyedwe kwaamba cinkwa cibambidwe kacitajisi mimena, kuceelanya a Cinkwa CITAKWE Mimena .
Luuka 22:1 a 7 – “Lino Pobwe lya Cinkwa citakwe Mimena nolyakaswena afwaafwi, eelyo lyakali kwiitwa kuti Pasika . . . Mpoonya Buzuba bwa Cinkwa citakwe Mimena bwakasika, eelyo Pasika niwakeelede kuyasilwa.”
Aawa alimwi mabala aaci Giliki aci Alamu aleendelana: ootu tumpango twaamba cinkwa cinyina-bumena.
Kuti Mulalilo Wamamanino niwakali Pasika ncobeni, nkokuti mabala aaci Hebulayo aci Alamu aayo aambilizya “cinkwa” eeco Mufutuli ncaakakomoona akubapa basikwiiya, naakali mabala ngeenya aabelesyedwe mutumpango tunjaanji atalaawa mukwaambilizya cinkwa citakwe mimena.
Kulangisya mu Mulumbe mubotu aawo mpokwaambwa Mulalilo Wamamanino kuyubununwa mabala aabelesyedwe aakankamika: icinkwa eeco caabelesyedwe cakali Cinkwa cilaa Mimena! Cinkwa cakabambwa kacijisi mimena!
Mateyo 26:26 – “Mpoonya nobakali kulya, . . . [Yahushua] wakabweza cinkwa, akucileleka akucikomoona, alimwi wakabapa basikwiiya akubaambila kuti, ‘Amubweze, kamulya; ooyo ngomubili Wangu.’ ”
Aawa bbala libelesyedwe lyaamba “cinkwa” lyaambilizya cakali cinkwa cilaa mimena eeco cakaligwa aciindi eeco mubuzuba oobo. Yoonse yobile milaka yaci Alamu aci Giliki ibelesyede bbala lyomwe lyakwaamba cinkwa cibambide kacijisi mimena.
Maako 14:22 – “Mpoonya nobakali kulya, . . . [Yahushua] wakabweza cinkwa, akucileleka akucikomoona, alimwi wakabapa balo akubaambila kuti, ‘Amubweze, kamulya; ooyo ngomubili Wangu.’ ”
Mabala aaci Alamu aci Giliki alazuminana kuti eeco cinkwa cakaligwa buzuba oobo cakali cinkwa ciligwa mazuba woonse, cinkwa cibambidwe kacijisi mimena.
Luuka 22:19 – “Alimwi Walo wakabweza cinkwa, akulumba akucikomoona, alimwi wakacipa kuli mbabo, kumwi kaamba kuti, ‘ Ooyu mubili Wangu uupedwa ndinywe; mukacicite eeci muciibalusyo ca Ndime.’ ”
Alimwi aawa, mabala aaci Alamu aci Giliki alazuminana kuti eeco cinkwa cakaligwa buzuba oobo cakali cinkwa ciligwa mazuba woonse, kuleka cinkwa citajisi mimena pe.
Mulumbe mubotu mubbuku lya Johani tawaambilizyi cinkwa pe, pele waambilizya kusanzya matende. Mumalembe ookwa Paulu, nokuba boobo, kulaambilizyigwa zinjaanji zijatikizya Mulalilo Wamamanino.
1 Bakolinto 11:23 – “Nkaambo Ime ndakatambula kuzwa kuli . . . [Yahuwah] eeco Ime nceekamwaabila nywebo: kutegwa . . . [Yahushua Mufutuli] mangolezya ngeenya aayo naakaabwa, Walo wakabweza cinkwa; mpoonya naakamanizya kupa kulumba, Walo wakacikomoona akwaamba kuti, ‘Amubweze, kamulya; ooyu mubili Wangu wakomweedwa ndinywe; mukacicite eeci muciibalusyo ca Ndime.’ ”
Ncaakalemba Paulu cilaa mabala aazuminana amabala aali Mumulumbe mubotu: cinkwa cakabelesyegwa aciindi eeco cakali cinkwa cilaa mimena!
1 Bakolinto 11:26 – “Nkaambo lyoonse nomulya cinkwa eeci akunywa munkomeki eeyi, inywe mwaambilizya . . . lufu lokwa [Yahushua] kusikila Walo akaboole.”
Alimwi aawa, mabala aaci Alamu aci Giliki alazuminana kuti eeco cinkwa cakaligwa buzuba oobo, cakali cinkwa ciligwa mazuba woonse, cinkwa cibambidwe kacijisi mimena.
1 Bakolinto 11:27 – “Aboobo kufumbwa muntu uulya cinkwa eeci akunywa munkomeki eeyi . . . [Yahushua] munzila iitaluleme uyoobaa mulandu kumubili abulowa bwa . . . [Yahushua].”
Ci Alamu aci Giliki aawa cilazuminana alimwi: ibbala libelesyedwe lyaamba cinkwa ciligwa abuzuba, cibambidwe kacilaa mimena.
1 Bakolinto 11:28 – “Pele muntu weelede kulisinsa lwakwe kutegwa alye cinkwa akunywa munkomeki eeyi.”
Ci Alamu aci Giliki zilazuminana alimwi aawa: ibbala libelesyedwe lyaamba cinkwa ciligwa abuzuba, cibambidwe kacilaa mimena.
Kunyina pe Mulalilo Wamamanino mbuwaali kunga waba pobwe lya Pasika mucisi nkaambo kuti kakuli boobo, nkabela cinkwa cakaligwa nicakali cinkwa citakwe mimena. Cilisalede cini kuti Mulalilo Wamamanino wakatola busena buzuba bwakasolweda Pasika.
Yahushua wakalizyi kuti Walo unoofwide eelyo mulalilo wa Pasika waakusika. Mulalilo Wamamanino wakali mulalilo Wakwe ucaalizya eelyo naatakaninga kankaminwa mbuli Mwanaambelele ookwa Yahuwah. Lufu Lwakwe mubuzuba bwa Pasika aciindi cini cakuyasila cipaizyo cakumangolezya cakali cintu cizuzika, mukonzyanyo mupati ali zyoonse, mukonzyanyo wa bana bambelele aabo bakali kuyasilwa kuzwa muciindi ca Adamu a Eva eelyo nobakacenguluka kutombaila amatende kuzwa kumuunda wa Edeni.
Bubotu bwa mukonzyanyo ooyu bulipandawidwe kapati amwaapositolo Paulu eelyo walo naakali kucenjezya Bakolinto:
Kulikumbuzya kwenu takululeme pe. Hena tamuzyi kuti bumena busyoonto bulakonzya kupa kuti cilwi cabusu bukandidwe coonse cifufumuke? [Cinyonyoono cisyoonto cilakonzya kujaya muntu woonse mbwabede.]
Aboobo, amugwisyile anze mimena yakaindi, kutegwa mube bantu bapya, mbwaanga inywe muli bantu batakwe mimena ncobeni iimupa kuti mufufumuke. Nkaambo ncobeni . . . [Yahushua], Pasika wesu, wakapaizyigwa kale kupaizyilwa ndiswe.
Aboobo, atubambe pobwe eeli, kutali aamimena yakaindi naa bwacibi zinyonyoono, pele amikamu iitakwe bumena iibambidwe camoyo woonse alimwi mukasimpe. (1 Bakolinto 5:6-9, NKJV)
Muswaangano wakulya mulalilo, ooyo ngwaakaanza Yahushua mu Mulalilo Wamamanino, wakali wakwiibalusya lufu Lwakwe. Tacili cintu ciyandika kubelesya cinkwa cilaa bumena nokuligwa mulalilo ooyu nkaambo buyo kakuti Yahushua wakabelesyede cinkwa cilaa bumena. Kubelesya cinkwa citakwe bumena amusinza wamasaansa uutasaside5 mupobwe lya Pasika ncecintu cini ceelede mumilalilo yobile eeyi.
Yahushua wakali kusalala ncobeni, kanyina cinyonyoono Mwanaa Yahuwah. Mbuli mbwali Cinkwa ca Buumi, cinkwa citakwe bumena, ngo mukonzyanyo Wakwe uulondokede. Walo wakali kukonzya kulomba kuti cinkwa citakwe bumena cipegwe mumulalilo wamamanino ooyo ngwaakalya abasikwiiya Bakwe. Kaambo keni Walo ncaakasalila kubelesya cinkwa cilaa mimena ciligwa mazuba woonse, kacijisi bumena bwiiminina mubili Wakwe ooyo wakali kuyookomweedwa ndiswe, inga caba cintu citeelelwa mukaambo kakuti Walo wakali kwiiminina mucibaka cesu.
[Yahuwah] wakamubamba Ooyo wakatakazyi cibi kuti atubede cibi mucibaka cesu, kutegwa swebo tukonzye kubaa bululami bwa . . . [Yahuwah] muli Nguwe. (2 Bakolinto 5:21, NKJV)
Yahushua wakapa cinkwa cilaa bumena kuli basikwiiya Bakwe akubaambila kuti “Ooyu ngomubili Wangu uupedwa ndinywe.” (Luuka 22:19) Yahushua wakali setekene alimwi wakanyina cinyonyoono. Pele wakali mucibaka cesu kwiiminina ndiswe, Walo wakabweza zinyonyoono zyesu. Aboobo, kufumbwa uusyoma muli Nguwe ulakonzya kufutulwa. Oobu bululami butakwe kampenda bulipedwe kakwiina muulo kumuntu alimwi akuli baabo boonse balaa lusyomo mucituuzyo Cakwe mucibaka cesu. Eeci ncintu citondezyegwa mukubelesya cinkwa citakwe bumena mumulalilo. Iswe tulaindililwa alimwi eezyo zyintu ziyandika mumulawo wakatyolwa zyilamanizya kulungilwa mulandu kwiinda mubulowa Bwakwe oobo bwakatilwa mucibaka cesu.
Eelyo notulya cinkwa citakwe bumena mukwiibaluka lufu lwa Yahushua, iswe tweelede kwaambilizya lufu Lwakwe kusikila walo akaboole alimwi. Iswe tweelede kwiibaluka cipego cipati cinapedwe kumuntu: cipego ca Mwanaambelele ookwa Yahuwah ooyo uugwisya zinyonyoono zyanyika.
1 Kolanga Luuka 22:11, 13 a 15.
2 Aaya mabala ayimpene buyo mukwaaamba cintu nceenya (nkokuti kwaamba cinti comwe naa zyintu zinjaanji kubelesya bbala ndeenya lomwe.)
3 Ibbala lyakuti “butaanzi” lizyila kubbala lya πpώtoς (prōtŏs) eelyo lyaamba kuti ( muciindi, cibaka, nokuba mulongo wakucitika kwazyintu naa zyintu ziyandika) l. Lilakonzya kwiiminina “matalikilo” nokuba “cintu ciinda Kubota” pele lilakonzya akusandululwa munzila iiluleme kuti “busolweda”. Eelyo bbala lya πpώtoς (prōtŏs) nolisandululwa kuti “busolweda” muli Mateyo 26:17 lyaamba kuti: "Lino kabutaninga sika buzuba bwa cinkwa citakwe bumena . . . ." Eeci cilazuminana a Johani 13:1: "Lino kalitaninga sika pobwe lya pasika . . ." (#G4413, The New Strong's Expanded Dictionary of Bible Words.)
4 Mabala aacengamikidwe aawa akayungizyigwa abasanduluzi ba Mangwalo. IBbaibbele lya New King James Version ndelibelesyegwa aawa.
5 Ooyo “waini” wakanyugwa aciindi ca Pasika wakali musinza wamasaansa mupya uutasaside pe. Kwakali malailile aasinizyide kukasya kunywa bukoko eelyo muntu naakali kukomba kunembo lya Yahuwah . Bamwi bantu , mbuli baabo bakalyaandaanya acizuminano cabu Nazaleta, bakali kasyidwe kunywa cikola mbuli bukoko. Yahushua wakakaka kunywa eeco cilesya kumvwa kucisa nokuba nicakasanganyidwe awaini eelyo naakali aciciingano (langa Mateyo 27:34) nkaambo naakalisofwaazya Lwakwe mukunywa waini uusaside kaindi kasyoonto eelyo Walo naakeelede kuzuzika mulimo Wakwe wakuba Mwaambelele wacipaizyo.
– Kolanga aku: http://www.worldslastchance.com/ecourses/lessons/the-book-of-daniel-ecourse/15/daniel-chapter-1-lesson.html. (Nceeci cilembuludwe: Kukasya kunywa waini caambilizya cizuminano cabunazaleta, pele alimwi cilaambilizya amulimo wabupaizi awalo, mbuli mbokwaambwa mu BaLevi 10:9. ” Utanywi waini nokuba cintu cikola, webo, nokuba bana bako balaanduwe, eelyo nonjila mukati kacivwuka cambungano, nkaambo inga koyoofwa: ooyu weelede kuba mulazyo lyoonse akutamani mumazyalane eenu woonse .” Nokuba kuti kunywa waini aasyoonto cakali cintu cizumizyidwe akataa bantu bansiku abami, bukolwi cakali cintu cakali kusubulwa kwiinda mulufu. Mucizuminano Cipya, boonse bapaizi abami, antoomwe abapaizi bakutaukila tempele lya Muya Uusalala, ooyo uuli ngo mubili wamuntu, beelede kuyaamukila limwi kuzwa kuwaini. Pele BaLevi 10:9 abalo basola kwaamba kuti aabo batobela Kristu mumulimo wakukutaukila Busena Busalalisya bwa Kujulu, bayoolitondezya mukubikka ambali zyoonse zyintu zyikola kuti tazyeeleli kubabelesi babusena busalala oomo swebo motubelekela amipailo yesu.)


text:
Manyongwe aa Basicikolo Mukuvwuntauzya Baleza Botatwe
“Kaambyo kakuti Mwanaa Yahuwah katondezya bulemu bwa Yahushua ambwali muna Isilayeli uusyomeka ncobeni, ooko takuli kwaamba kuti Muntu wabili mumutwe wa Baleza Botatwe.”[1]
“Kuli muzeezo wakutamvwisya uuyakilidwe atalaa kupelengusya mabala aalembedwe mumulaka wa Bbaibbele nolipandulula bbala lya mwana…Inzya, kutegwa muntu abe ‘Mwanaa Leza’, muntu weelede kuti kali muntu nsini katali Yahuwah!”[2]
“Niwakainda musela watatu, kufumbwa muntu aciindi eeco wakacili kuzumanana kuteelela majwi aakuti [‘Mwana simuzyalwaalikke'] akukaka kuzumina bupanduluzi bupya, wakali kutamikizyigwa buzangi.”[3]
Mabbuku aalwiiyo lwa buleza kapati aa ivangeli aayo aatabilila muzeezo wa Baleza Botatwe, apa mulandu boonse bakazya kumwi kababelesya buvwuntawuzi bwa Bbaibbele bufubaazya mbabo amakani aamisela yakainda. Cilikke ncobalibililizya aabo bantu, nkubunganya buyo tumpango tongaye buyo tutanteene, kanjaanji ooto tujanwa mumulumbe wa Johane awa Paulu. Kwiina kabeela ka Mangwalo kalembedwe bbala lyakuti “Leza”, mpoonya eelyo bbala kaliiminina kuti Yahuwah mbantu botatwe. Twaambo ntwaakaamba Yahushua ooto tutondezya kuti Leza ngumwi ooto tulembedwe muli Johane, nkwiide kutweeleba. Amajwi ookwa Paulu ngasinizya kupandulula Yahuwah wa buna Isilayeli, taabazuli mumoyo aabo bayandisya Baleza botatwe. Pele muzeezo wa Yahuwah mbwali Leza omwe mu Cizuminano Cipya, bawiinda muvwi. Bamwi balaciindilizya bumpelenge kubelesya nzila zya bweeleenzi, balasanganya akupindulula mabala maubauba, nkobakakatila kutondezya kuti Bbaibbele lyaci Hebulayo ndi bbuku lya Baleza Botatwe. Mulaka woonse balawusampaula, cakuti aabo babamba tunsiyansiya azilengwa zya BuJuuda zya Cizuminano Cakale alwiiyo lwa leza wabujuuda, balanyandwa akucimwa.[4]
Twaambo tunji tukopa tujatikizya Leza omwe Yahuwah kuti ngo Wisi wa Yahushua, tatucilanganyigwi, pele tumpango tusyoonto buyo ntotusumpauzyigwa kuti Yahushua ngu “Leza.” Cikkelo ca twaambo ooto, ncuuba kapati mbocisandulula Yahuwah mu Mangwalo kuti Muntu wabulemu bwa kujulu. Kubelesya bbala lyakuti “Leza” mukwaamba Yahushua, ncintu ceelene akubelesya bbala ndeenya buyo mukwaamba batumwa akataa bantu mbuli Mozesi. Kupindaula lwiiyo lwa leza omwe wamu Bbaibbele lyaba Hebulayo nkaambo buyo katumpango (tumwi) tusendekezya kuti Yahushua ngu “Leza”, nkutalanganya kabotu bumboni bwamu Bbaibbele.
Ikuti Cikombelo nicali sinizyide kusimpwa muli Yahushua, inga caba cintu camaanu kuti basyomi babweede kukusyoma Yahushua akwiiya Yahushua. Kwaalilwa kulijatanya kuli Yahushua kwiinda mukusyoma nguwe azintu nzyayiisya, inga kwalibonyaanga nkujulila mulyango kulweeno ludumide kubaa mpuwo. Ambweni ncenciceeco Yahushua ncaakacenjezya kuti bumwi buzuba bunji bwa “Banakristu” bayootyompokelwa baakulijana kuti bakali kuzulilwa mumbungano zya bumpelenge. (Mateyo 7:22-23).
Eeco cifwanikiso cilondokede, citondezya Yahushua mbwali musyomi uupaila kuli Yahuwah Omwe wa Isilayeli, lino ciyaa kulibonya kuzwa kumabazu manjaanji. Karl-Heinz Ohlig, umwi muna Katolika uutonkomene waku Germany mu lwiiyo lwa buleza, ulatugwasyilizya mumuzeezo wesu kuti:
Kunyina citondezya kuti Yahushua naakateelela bbala lya “Taata”…munzila yaandeene kuleka ya Leza omwe Yahuwah wa buJuuda…Yahushua lwakwe wakaimvwi muziyanza zya Leza omwe wa buJuuda…Mizeezo amicito yakwe yakatozyede kuli Yahuwah Omwe ooyo ngwaakalimvwide kuti nguwakamutuma alimwi kuli Nguwe nkwaakali kuzulilwa, kutegwa — mukweendelanya aciyanza ca buJuuda — walo amwiite kuti Taata…Ikuti nicali masimpe — alimwi lino kulibonyaanga kwiina mbotunga tweeleba manjezyeezya aaya — kuti Yahushua lwakwe wakazyi buyo Yahuwah wa Isilayeli ooyo ngwaakali kwiita kuti Taata…ino lusyomo muli baleza Botatwe lulaa lwaanguluko buti mbuli cintu cakazyibilwa?[5]
Ooyu mubuzyo tiiwakakonzya kuletwa antangalala. Makani aa Mwiyi mupati Ohlig alakondelezya. Mbuli mbwaakali mulembi wa zyamisela yabantu, walo wakalizyi kuti Baleza Botatwe “tiibakazyila kujulu” pe mumazuba aa Cizuminano Cipya. Wakali mulimo uukatazya wakatola ciindi cikubwene kubambikana, akusiila Cikombelo lwiiyo oolo lwakacaandaanya kuzwa ku buJuuda nkucaatalikila. Ohlig ukosozya makani mukaambo kakwe kabwiyi naambilizya mapenzi aalangene Cikombelo mukutondezya ciimo ca Yahuwah a Mwana eeco citakwe miyanda mu Cizuminano Cipya:
Lusyomo lwa Baleza Botatwe aboobo lulibonyaanga nkusoleka kuswaanganya antoomwe lusyomo muli leza omwe, kusyoma cintu comwe kulusyomo lwa Baleza banji, nkabela alusyomo loonse lwaanyika atunsiyansiya twa Leza tusumpukide…Ambweni cintu cini cikondelezya mu lusyomo lwa Baleza Botatwe inga capandululwa kwiinda mukasimpe kakuti, oolu lusyomo lukakatila kuswaanganya antoomwe zintu zyoonse — kuswaanganya mizeezo iipandulula Yahuwah yoonse yaambwa kale: abulangizi bukasaala businsimunwa mukusyoma Leza omwe; eeco cintu camaanu cilaafwi kucitika antoomwe abunsamwensamwe bwa lusyomo lwa Baleza banji…“akataa mizeezo yobile” [Gregory waku Nyssa], akataa Baleza botatwe a Leza omwe wa buJuuba [6]…Eeco sicikolo wiiya bupaizi ncapandulula munzila ngubauba, nokuba boobo, ciletelezya mubuzyo aciindi mpeenya mbokunga kwaanzwa lusyomo luli boobu. Ikuti kacili masimpe — nkaambo kulibonyaanga kwiina bwakweeleba muzeezo ooyu — wakuti Yahushua lwakwe wakazyi buyo Yahuwah wa Isilayeli alikke, ooyo ngwaakali kwiita kuti Taata, alimwi kutali “mbwaakasumpulwa aakale kuti abaanga ngu Leza,” ino inga lusyomo lwa Baleza Botatwe lwaimikila buti kuti lusalaulwe?…Mbubuti…umwi mbwanga wazumizya kwiinda mumulawo lusyomo lwakataangunina buyo mumusela wabili?…Nokuba kuti muntu wapandulula buti ntaamu zyakacitika, cili masimpe kuti lusyomo muli Baleza Botatwe, mbulwakaba “cintu cisyomwa” kucooko ca Kujwe — antoomwe akucooko ca — Kumbo, talukwe musemo nuuceya uusimpidwe mu Bbaibbele nokuba “uuzumanana kuya kumbele.”[7]
Ohlig wakasolwedwa aabamwi balembi ba zilengwa zyalusyomo aabo batucenjezya mbocikatazya kapati kululamika ziyanza zya kukomba mituni mu Cikombelo kuzwa mumusela wabili. Paulu Schrodt wakalemba kuti:
Inyika yamusela wabili yakalaanzeene mubusongo abupaizi nkaambo ka [kusanganya mizeezo yeenzu yaandeene]. Bupanduluzi bwa ciyanza eeci, bwakali bupaizi bwa kusyoma lufutuko kwiinda mulwiiyo lwamaseseke. Mukati kabupaizi oobu buvweledwe mizimo azintu zilibonya aameso, manjezyeezya aakutobelezya nyenyezi (Baleza baci Giliki) amalailile aayungizya kuzwa kuli Yahuwah uulaatala lya zyoonse, akuswaanganya zyoonse eezi kuzintu zilibonya aameso, aboobo kwakanyina ciindi cakujuzya Mulumbe wa lufutuko uubambuludwe kwiinda muli Messiah…Ooku kuvwelanya mituni kulikkalilide mu Cikombelo akujanwa akataa bunji bwabaabo bakwabilila mizeezo yamusela wabili…Lusyomo muli leza omwe lwa Cikombelo lyoonse lucijisi ciwa caciyanza cakusanganya antoomwe lwiiyo lwa mituni. Eeci ciwa cilambaikidwe atalaa lusyomo muli Yahuwah, cakatalikila mukuzunda muzeezo wa Jwi wabaabo batazyi Yahuwah pele mumaanu aabo cakali kwiimina cintu ciindene. Mumulumbe wa Johane ibbala lya Logos lyaangilidwe ku “mwiyi” alimwi a “kuyiisya.” Mubusongo bwaciindi eeco, mukwiimpanya, lyakali kwiiminina buyo Leza omwe alikke Singuzyuzyoonse Yahuwah. Mbuboobu ba [Justin Martyr abamwi] mbubakali kubala malembe ookwa Philo aambilizya bbala lya Logos mu Mangwalo.[8]
Pele Yahushua wakagwisyigwa akubikkwa kulaale abaabo bakaboola musyule kababambulula akumvwanya batazyi leza. William Barclay, wakazyibidwe kubaa lwiiyo mukusanyangula tumpango twa Bbaibbele, mutwaambo twakwe tuguminizya Yahushua amulembi wabuJuuda mubbuku lya Maako 12:28-34, ulembede kuti:
Ooyu mulembi wakaboola kuli Yahushua kalaa mubuzyo wakali kuvwuzya kukazyanwa akataa zikolo zyabamayi bamilawo. Mu buJuuda kwakali ciyanza cakwiimina kumabazu obile. Bakali kulipeekezya kulampya mulawo akuunungulila kusikila waba myaanda a myeelwe ya tulawolawo atulazyo tutabaligwi. Pele bamwi bakali kukakatila akufwaankanya milawo yoonse antoomwe mumabala masyoonto ongaye buyo, mukaambo komwe kasonsoola ncowiiminina mulawo woonse.[9] Hillel wakabuzyigwa cimwi ciindi asicikolo umwi kuti amulailile mulawo woonse kumwi kaimvwi akuulu komwe. Bwiinguzi bwa Hillel bwakali bwakuti, “Eeco ncocimidwe webo lwako, utacicitili simukobonyoko. Ooyu ngomulawo woonse, imwi yoonse ipandulula buyo yooyu. Koya ukaakwiiye.”… Mukwiingula mubuzyo ngweenya ooyu Yahushua wakabweza milawo mipati yobile akwiiswaanganya antoomwe muli omwe. (i) “Koteelela, O Isilayeli, Mwami Yahuwah wesu Mwami omwe.” Aako kaambo komwe buyo nceciiyo cini mpobuyeeme BuJuuda…Nkakaambo aako kakali kutalisyigwa mumiswaangano yama sinagogwe lyoonse alimwi nkakacitalisyigwa asunu…(ii) “Yebo weelede kuyanda simukobonyoko mbuli mboliyanda lwako.”…Ncintu cipya eeco Yahushua ncaakacita, wakabikka milawo yobile eeyi antoomwe.[10]
Barclay utwiibalusya kuti iShema “nkwaambilizya kuti Yahuwah ngo Yahuwah alikke luzutu, ngomusemo walusyomo lwa buJuuda.” Mpoonya Walo ulailila kuti “Eelyo Yahushua naakainduluka kwaamba kaambo aaka mbuli mulawo mutaanzi, muJuuda uuli woonse naakazuminizya ncaakaamba.”[11]
Cintu caacitika aawo, ncakuti, Cikombelo cakoongoongwa kuzuminizya kuti Yahuwah mbantu Botatwe muli omwe, eeco cakaba cintu cinjombya akusinkila kufumbwa muJuuda uutonkomene. Oobo bupanduluzi Yahushua mbwaakapa bwa Yahuwah bwakasulaikwa akwaatulwa akubikka ciiyo “cibambuludwe” eeco cinyemya baJuuda alimwi ceelede kutilimusya banakristu aabo baliluula kuzyandamana muli Kristu.
Kuli kaambo kakankamusya kalibonya kuzwa mu bumboni oobu kakuti ciiyo cokwa Yahushua tiicakacinca pe, nkaambo walo unooli mbweenya jilo, sunu alyoonse kukabe kutamani (BaHebulayo 13:8), eeco ciiyo taceendelani aciiyo ca Baleza Botatwe eeco ncobayandisya basikwiiya bakwe bamazubaano. Eeci inga calibonyaanga ciyandika kuvwuntaulwa azikombelo zyamisyobo yoonse. Kunooli kuli cintu cimwi citaluleme mu BunaKristu mbobayiisya kuti Yahuwah mbaaleza botatwe.
Buzzard, Anthony (2007). The Titanic Struggle of Scholars to Find the Triune Yahuwah in the Bible. Muli, Yahushua Was Not a Trinitarian (pp. 93-97). Restoration Fellowship.
[1] E.P. Sanders a Margaret Davies, Studying the Synoptic Gospels, SCM Press, 1991, 272.
[2] Colin Brown, “Trinity and Incarnation,” Ex Auditu 7, 1991, 92, 88.
[3] Adolf von Harnack, cakaambwa aba Karl-Josef Kuschel, Born Before All Time? The Dispute over Christ’s Origin, Crossroad, 1992, 49.
[4] Kumaninizya bbala lyabunji lya Elohimu, takuli kugwasyilila nokuba buti muzeezo wakuti Yahuwah ulayinda kuba omwe. Ibbala lya Messiah talili lya mubunji, pele walo wiitwa kuti Elohimu. Mozesi wakali Elohimu kuli Pharaoh (Kulonga. 4:16; 7 pele Mozesi taakali banji. Tumpango tone tulembedwe kuti “iswe”, tatwaambi mutwe wa Baleza Botatwe, pele ooto ntotusumpauzyigwa mukujuzya bumboni bwa mabala aakucita cintu aali 20,000 aambilizya Yahuwah Omwe kutali botatwe, pele kuti Walo Muntu Omwe buyo. Kunyina kampango kasendekezya kuti Yahuwah “Ncintu comwe” nanka “Umwi omwe.”
[5] Karl-Heinz Ohlig, One or Three? From the Father of Yahushua to the Trinity, Peter Lang, 2003, 31, 121, 129, walo wakakonkezya.
[6] Awalo Harnack waambilizya kuti muzeezo wa BunaKristu wa Yahuwah wakapandwa aabamawisi bacikombelo, wakali “akatikati ka Baleza banji bamituni aleza omwe wa baJuuda” (Lehrbuch der Dogmengeschichte, Wissenschaftliche Buchgesellschaft, 1983, 1:702). Pele hena oolu ndolwakali lusyomo lwa Leza Omwe lwa Yahushua, naa kwakali koongoongwa mukukomba mituni?
[7] Ohlig, One or Three? 129-130, wakasinizya walo.
[8] Paul Schrodt, The Problem of the Beginning of Dogma in Recent Theology, 64. Schrodt ubandika mizeezo yokwa Friedrich Loofs.
[9] Cf. Maako 1:14, 15 mbuli musemo woonse aayimvwi lusyomo lwa BunaKristu: Kweempwa akusyoma mu Mulumbe wa Leza wa Bulelo bwa Yahuwah buboola (langa amuli Luuka 4:43).
[10] The Gospel of Mark, Westminster John Knox, 1975, 293-295.
Eeci cibalo citali cankamu ya -WLC cakalembwa aba Anthony Buzzard (cakasimbwa abusena oobu https://www.21stcr.org/).
Twakagwisya mucibalo eeci mazina woonse aamituni amilimo ookwa Taata a Mwana, akubikka mucibaka cangawo mazina mataanzi ngobakapedwe. Kuyungizya waawo, twakajokolosya mu Mangwalo aakalulamikwa mazina aa Taata a Mwana mbuli mbwaakalembedwe kutaanguna abalembi ba Bbaibbele bakayoyelwa moza. – Nkamu ya WLC